text:
Un evolushon na fabor di tur ku ta biba den Reino
Ponensianan inbalansá
Tin diferente ponensia ku ta ser ripití mas i mas hopi bayendo e referendum pa ahusta e relashonnan entre e 7 partnernan den Reino. E promé, entre otro ta zona asina:
Mientras Hulanda i nos mes mandatarionan sigui:oprimi, rechasá, neglishá, despresiá i sigui ninga yunan di tera e derechi di eksistensia i outo-determinashon, esnan oprimí lo sigui hasi tur tipo di maldat ku bini na nan mente.
Atrako, ladronisia, trafikashon di droga, benta di droga, kontrabanda, korupshon, estafa, malver-sashon, prostitushon, inmoralidat hubenil, violen-sia, maltrato, asesinato, brueria, rebeldia i tur otro sorto di maldat ta poderando nan mes di nos komunidat pa gran parti a rais di e inhustisia i opreshon hulandes. Nos mes hendenan no ta haña e oportunidat pa bai dilanti.
E último aki ta un sita for di un remetido.
E konekshon entre nos pasado kolonial i e kosnan malu ku ta pasa na Kòrsou bayendo nos referendum di 15 di Mei próksimo no ta komprondibel si nos mira ku paisnan ku ta kompletamente inde-pendiente pa diferente siglo kaba, manera Haiti i Venezuela, ta pasa den mesun tipo di maldat ku nos.
Na Haití i Venezuela e kresementu di kriminalidat ta muchu mas grandi ku na Kòrsou, entre otro atrako, ladronisia, trafikashon di droga, benta di droga, kontrabanda, korupshon, estafa, malversashon, prostitushon, inmoralidat hubenil, violensia, maltrato, asesinato, brueria, rebeldia i tur otro sorto di maldat ku ta poderando di nan komunidat tambe. Esaki ta pa keda serka di kas.
No tin korelashon entre kolonialismo i kriminalidat
Realmente no tin un korelashon direkto entre kolonisashon i e kresementu di e lista di kosnan malu ku ta sosodé entre “hende ku hende” i ku ta kresiendo na tur otro pais igual òf mas lihé ku serka nos, sea ku nan a ser kolonisá òf nò.
Otro ponensia bruá
E otro ponensia hopi tendé na diferente forma i ku no ta tene kuenta ku e realidat ku historia ta un fenómeno ku ta evolushoná ta ku ‘pasobra West Indische Compagnie a benta nos antepasadonan ku a ser tresé komo esklabo riba e pida baranka aki, nan desendientenan tin mas derecho komo siudadano ku otronan, paso nan tin sanger di eks-esklabo den nan bena.
Nan ta supoos di tin mas derecho di ta siudadano di e baranka aki ku otronan ku a bin biba, promé òf despues di nan riba e isla aki.
Segun mi den e pais aki mashá dia nos ta biba den un demokrasia moderno kaminda tur hende ta igual ante lei.
Ami asta ta kere ku un mayoria grandi di esnan ku ta biba riba e baranka aki AWORAKÍ, nan antepasadonan a bin e isla aki HUSTAMENTE pa motibu di e bandera Hulandes.
Na Kòrsou nan a bin haña refugio.
- Nan a bin aki komo refugiado religioso (hudiunan for di dife-rente parti di mundu, Hugenoten for di Fransia, Kristiannan for di paisnan Árabe),
- Refugiado ekonómiko, for di Haiti, Santo Domingo, Cuba i Latino Amérika,
- Refugiado polítiko for di Latino Amérika,
- Refugiado pa motibu di Guera ku ta Vietnamesnan, Chinesnan, Libanesnan, Sirionan, Palestino-nan.
- I tin míles i míles ku a bin aki hustamente pasobra tabata tin oportunidatnan ekonómiko enorme riba e isla pa motibu di binida di SHELL ku na sierto momentu tabata duna empleo na mas ku 20 mil trahadó. Niun di esakinan no a bin ku un bala di heru mará nan nan ènkel.
E realidat raspá
Segun mi ta esei ta e realidat raspá di e Kòrsou di awe, i di mayoria di yu Kòrsou ku ta mira padilanti i ta trahando riba nan futuro bou di e paraplu grandi ku yama REINO HULANDES, mirando den nan “Winshil di bida” konstantemente pa grap kada oportunidat ku tin nan dilanti. Nan sa ku nan tin un spil di patras i “once in a while” nan ta mira den dje, pero nan sa bon bon ku e spil di patras ta historia i no por mara nan futuro. Tambe nan sa ku ménos barera tin entre e partnernan mas e ta kumbiní tur siudadano den Reino. No ta pornada ku kasi mitar di tur hende ku a nase na Kòrsou ta bibá den un di e otro teritorionan den Reino.
Skibí pa un desendiente mesklá Afrikano-Amerindio-Europeo (vòlgòrde puramente alfabétiko)


c: text/html

text:
ORANJESTAD, Aruba - 24 di januari, 2018: Lotto ta anuncia cu mañan, 25 di januari, nos oficina situa na Oranjestad y San Nicolaas lo ta sera. No tin sorteo di Lotto ni merdia, ni anochi. Ta bon pa nos clientenan tene bon cuenta cu esaki. Tur sorteo ta sigui normal riba diabierna, 26 di januari, 2018.
Lotto cu hopi orguyo, ta observando e fecha di nacemento di Libertador Gilberto Francois “Betico” Croes, un dia di fiesta oficial pa nos dushi isla. Lotto ta desea bo un Feliz Dia di Betico.
Lotto, e loteria di Aruba tin diferente wega; Catochi, Big 4, 1-OFF, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.

robotstxt: allowed

filter: keep


text:
Gobierno di reino ta uza datonan personal cu ta keda colecciona via e website aki, unicamente pa e metanan cu abo a stipula. Cu esaki gobierno di reino ta cumpli cu legislacion di privacidad.
Con gobierno di reino ta maneha bo datonan personal?
Caminda ta elabora bo datonan personal, ta nota exactamente cua informacion ta uza pa cua meta. Gobierno di reino ta uza bo datonan personal unicamente pa e meta cu abo a stipula. Sinembargo, por uza e datonan pa investigacion, buskeda of deteccion, si via e site a comete echonan castigabel of a uza expresionnan castigabel (y otro excepcionnan, tal manera menciona den articulo 43 di Ley di Proteccion di datonan personal). No ta warda datonan personal mas largo cu ta necesario, pa e meta pa cua a colecciona e datonan. Pa tur elaboracion di dato personal ta conta, cu solamente ta uza e datonan cu abo mes a stipula den forma activo.
Kico e Ley di proteccion di datonan personal ta?
Ley di proteccion di datonan personal (Wbp) ta yuda proteha privacidad di e ciudadano. E ley aki ta entre otro aplicabel riba datonan cu ta elabora via website di ministerionan. E “Colegio pa proteccion di datonan personal” ta e vigilante of e supervisor di e Ley di proteccion di datonan personal. Bo por weita of download “de Wet bescherming persoonsgegevens” (version Hulandes) riba Overheid.nl.
Kico ta un dato personal?
Un dato personal ta informacion cu ta relaciona cu un persona. Ehempel di un dato personal ta un nomber of adres di cas. Pero un e-mail-adres (adres electronico) tambe por ta un dato personal.


text:
Tur 5 internat ta hasiendo nan máksimo esfuerso
Durante e siman tras di lomba, frakshon di PAR a bishitá tur 5 internat di Kòrsou, ku e meta pa sera konosí mas di aserka ku e trabou di internat. Sra. Pauletta, lider di frakshon di PAR, por konkluí despues di a bishitá i kombersá ku e internatnan, ku tur 5 ta hasiendo, apesar di e problemátika múltiple ku e hóbennan ta drenta kuné, nan máksimo esfuerso pa ku kuido di nos mucha i hóbennan.
E trabou di brinda akohida boluntario i obligatorio na muchanan di entre 4 pa 18 aña te inmenso i sumamente nesesario den nos komunidat. Ainda tin un kantidat di mucha i hóben ku pa motibunan diverso no por keda den nan ambiente di kas i mester haña kuido eksterno. Kasi 240 mucha i hóben entre e edatnan di 4 te ku 18 aña diariamente ta risibí kuido den un internat.
Algun siman pasa Internatnan tabata den publisidat pa motibu di falta di finansa i duda riba e kalidat di kuido ku ta keda ofresé. Netamente esaki tabata motibu ku frakshon di PAR kier a bishitá personalmente tur e 5 kasnan nan aki, pa asina por komprondé e trabou i e nesesidatnan.
A base di e bishitanan por konkluí ku e rekurso finansiero i humano no ta sufisiente. E montante ku kada internat ta haña no ta sufisiente pa brinda e kuido optimal. Ta alentador ku kada internat individualmente ta buska solushonnan kreativo pa solushoná e problema finansiero. Frakshon di PAR ta mira posibilidatnan pa solushoná e problema finansiero di un forma duradero dor di ku e internatnan ta bai traha mas huntu.
Den kuadro di esaki frakshon di PAR lo aserka Minister Koeiman pa informá posibilidatnan pa fundashonnan en general bai traha mas huntu, entre otro dor di sentralisá sierto servisio por ehèmpel atministrashon, ‘centrale inkoop’ i ‘training i bijscholing’.
Un otro punto remarkabel ta ku tur e 5 internatnan a duna di konosé ku kasi mitar di nan hóbennan ta bebe remedi pa kontrolá emoshon i ku mayoria tin erupshon di agreshon. E hóben di mas yòn ku ta bebe remedi pa emoshon tin 6 aña. Ta bale la pena pa hasi un investigashon na e forma di mediká nos mucha i hóbennan i evaluá si esaki ta efektivo. Den kuadro di esaki frakshon di PAR lo aserka minister Camelia Römer di salubridat pa ku posibilidat di e investigashon aki.
Huntu e internatnan tin un kantidat di aña di eksperensia i den kuadro di esaki kualke kombersashon tokante e kuido i servisio ku gobièrnu kier ofresé nan mester ta partner prinsipal i stratégiko pa yega na un solushon duradero pa ku akohida di nos mucha i hóbennan ku no por keda den nan ambiente di kas. Frakshon di PAR lo sigui vigilá e proseso aki di aserka i esaki lo ta un punto di atenshon na momento di atendé ku presupuesto di Kòrsou pa aña 2019.
Ana -Maria Pauletta


text:
Riba e ultimo dia di maart Jose a gana Afl. 12.500,- cu 1-OFF. E la cumpra diferente combinacion di number y na final e la gana cu numbernan 8025. E wega nobo di 1-OFF ta uno di 4 cifra y esaki ta cay den e famia di e weganan manera Catochi, Big 4 y Zodiac. E wega di 1-OFF ta hunga tur dia, dialuna pa diasabra, merdia y anochi. Riba diadomingo tin sorteo di merdia so, cu ta tuma luga 2:00PM.
E forma con pa gana cu 1-OFF ta facil y esun cu cumpra e wega tin te cu 81 chens pa gana. Si e numbernan sali y e cumprado tambe a cumpra e secuencia corecto, e tin e chens di gana 2500 florin, invertiendo 1 florin, cual ta un pida. Den e caso di 1-OFF tin 80 chens mas pa gana pasobra e numbernan cu abo a kies por ta un mas, of un menos, cu e numbernan ganado. Ta importante pa corda cu pa un persona por gana, bo numbernan mester ta den e mesun secuencia cu e numbernan cu a sali ganado durante e sorteo. Si bo ta 1-OFF riba 1 di bo numbernan y bo a bet 1 florin, bo ta gana Afl. 100,-. Si bo tin 1-OFF riba 2 di bo numbernan y bo a bet 1 florin, bo ta gana Afl. 25,- Si bo tin 1-OFF riba 3 di bo numbernan y bo a inverti 1 florin, bo ta gana Afl. 15,- y si bo tin riba tur 4 di bo numbernan 1-OFF y bo a inverti 1 florin, bo ta gana Afl. 50,-.
Den e caso di Jose, e la cumpra Afl. 5,- na su numbernan di suerte y su numbernan a sali den cabez. Hopi pabien cu bo premio di 1-OFF!
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa Y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Buki di arte
September 21, 2018
Curador di Aruba Art Fair, sr. Jimmy Yanez a regala biblioteca diferente buki pa e coleccion. Sr. Yanez actualmente ta ocupa cu e organisacion di Aruba Art Fair pero asina mes el a haya tempo pa entrega un donacion na sra. Astrid Britten, directora di biblioteca. Trata di algun buki di arte na Venezuela y un tesis di sr. Victor Fuenmayor.
Aruba Art Fair ta tuma lugar dianan 5, 6 y 7 di october. Otro siman edificio di biblioteca San Nicolas ta haya su make-over.
Durante e prome edicion di Aruba Art Fair na 2016, dilanti entrada di edificio di biblioteca na San Nicolas a keda decora cu un mural impresionante di un yuwana. Esaki ta un obra 3D traha cu material recicla. Actualmente e edificio ta den renovacion y e aña aki e ta cla cu su murayanan blanco pa ricibi tres artista di Europa pa transforma e edificio den un obra espectacular. Tres artista, Dmitrij, Mr. Dheo y Pariz One cu a yega di traha varios obra hunto caba.Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
AZV tin dos dokter di cas cu tin luga pa tuma asegurado di AZV. Bo por bay directamente na dokter di cas Usha Hoelas-Ramcharan na Caobastraat 2 na Ponton of na dokter di cas Corina Rolfast na Bazinastraat 2 na Dakota. Eynan bo ta yena formulario di cambio di dokter di cas y nan mes ta manda e formulario pa AZV. E mayoria di e otro dokternan di cas ta yen (tin nan maximo di 2475 pashent) pero si ta desea di puntra toch, e asegurado e ora mester tene na cuenta cu ta keda na e dokter di cas pa dicidi si e ta duna un aprobacion (firma pa tuma e asegurado como su pashent). Nos disculpa pa e inconveniencia cu e situacion aki por causa.
September: cambio di dokter di cas
Date: 04-09-2018


text:
ORANJESTAD (AAN): Durante un paseo informativo Fundacion Museo Aruba a haya e oportunidad di haci un presentacion cortico na Minister Plenipotenciario na Hulanda Sr. Guilfred Besaril di e vision cu tin pa museonan tanto na San Nicolas como na Playa.
Den un ambiente hopi ameno, e mandatario a participa den un tour cu a cuminsa na Museum of Industry unda cu a mustra con e museo ta haci su presentacion na publico local y turista. E tour a wordo duna dor di e curator Sr. Renwick Heronimo. Un tremendo presentacion y splicacion amplio kico tur e museo ta representa. Presente tambe tawata e president di FMA su board Sr. Lincoln Gomez.
Durante e tour a pasa riba henter e historia di Aruba su industria y a termina den un demostracion den e toren con museo ta promove nos historia den un forma moderno y digital.
E tour a continua na Nicolaas Store y Mundi Restaurant, caminda e mandatario a disfruta di bebidanan natural y un cuminda netamenta arubiano. E presentacion na Mundi ta pone enfasis riba mantene nos cultura y herencia bibo den curason di San Nicolas.
Anky Vrolijk, Directora di FMA a elabora cu e idea di e bishita aki ta pa wak den futuro con por traha hunto den e tereno di experticio pero tambe pa wak den ki forma Fundacion Museo Arubano por haya fondo di Europa cu ayudo di Aruba Huis.
Asina aki FMA ta traha sin descanso pa sigui pusha nos museonan y e interes pa bishita nos museonan den nos comunidad pa promove nos cultura, herencia y historia.


text:
Super Rhib di Kustwacht a sali y banda di mas of menos 1.5 miya pafo di tera a intercepta e boto. Abordo tabata tin 20 persona y tur ta Venezolano. Tabata tin tres muher y 17 homber. Den e 17 hombernan tin dos a wordo deteni penalmente pa wordo persigui pa traficacion di hende.
Nan dos ta capitan of ta encarga cu e trip cu ilegalnan pa Aruba. Pa traficacion illegal nan mester bay duna cuenta dilanti huez. Esaki ta bira di cuater boto gara pa Kustwacht den apenas dos siman di tempo. Personal di Kustwacth no ta bacila ultimamente y prome cu botonan yega tera, ya caba nan ta garanan riba lama. No a topa nada otro illegal abordo di e boto. E dosnan a wordo pasa pa Polis pa sigui e proceso penal.
E otro 18 ilegalnan cu ta Venezolano a wordo pasa pa Guarda Nos Costa pendiente deportacion. Kustwacht tambe ta haci intake y nan ta bin Aruba pa motibo di necesidad. Tin diferente di nan cu a yega cu boto of avion den pasado. Varios a wordo deporta den pasado. E hendenan aki ta paga como 300 dollar cada uno pa bin Aruba. Hopi di e hendenan aki tin biaha ta fia e placa for di esnan cu kier nan traha pa nan. Ora yega nan ta paga esaki bek trahando ilegalmente.


text:
Pronóstiko
Pronóstiko di tempu pa Kòrsou i bisindario bálido te djamars atardi 6:00 o.l, 17 di yüli 2018.
Kompilá: djaluna 16 di yüli 2018, 17:00 o.l. (21:00 UTC)
Tempu: Por lo general parsialmente nublá i no ta antisipa áwaseru signifikante.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:19 i ta baha 19:05 o.l.
Bientu: For di direkshon por lo general ost, moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Un ola tropikal suak tabata situa awe atardi ost di nos isla i ta move den un direkshon west. Durante oranan di mardugá i mainta tin chèns pa un áwaseru breve i durashon kòrtiku. Despues ku e sistema aki bandoná nos region e fluho di bientu lo bira un poko mas fuerte.
Kondishon di laman: Por lo general moderá ku altura di ola entre 1 i 2 meter (3 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djárason atardi: Por lo general parsialmente nublá i un forsa di bientu bastante fuerte den nos area.
Meteorólogo: Luciano
E próksimo boletin di tempu lo wòrdu publiká djamars 05:00 o.l. (09:00 UTC).


text:
Kolegio Ehekutivo ta konsistí di:
Gezaghebber: Dhr. E.E. Rijna
• Orden Públiko i Siguridat;
• Kombatimentu di Kalamidat;
• Elekshonnan;
Esaki ta enserá e Direktorado di Supervishon i Mantenshon di Lei: Supervishon di planifikashon i desaroyo, supervishon di komunidat i kuido,
proyektonan di mantenshon di lei i Gruponan di trabou (Taskforces), Haf i Task Force /Reibeweis.
A. Gedeputeerde E.N.M. Cecilia
Portofolio di Komunidat i Kuido
• Desaroyo di Struktura Estatal;
• Salubridat Públiko;
• Enseñansa;
• Kultura;
• Asuntunan Sosial i di Bienestar, inkluyendo Hubentut i Famia;
• Asuntunan di Labor;
• Registro Sivil;
• Bibienda pa pueblo;
B. Gedeputeerde P.J. Kroon
Portofolio di Espasio i Desaroyo i Asuntunan di Deporte
• Desaroyo i Atministrashon di Espasio;
• Asuntunan di Tereno;
• Fundashon Cas Boneriano (FCB);
• Tráfiko i Transporte;
• Agrikultura, Krio i Péska;
• Atministrashon di Medio Ambiente i Naturalesa;
• Asuntunan di deporte;
C. Gedeputeerde H.E. Martis
Portofolio di Desaroyo Ekonómiko i Direktorado di Maneho i Sosten
• Desaroyo Ekonómiko; inkluyendo Turismo;
• Asuntunan Hurídiko i General;
• Finansas;
• Asuntunan di Personal i Organisashon, bou di kua reorganisashon di aparato gubernamental;
• ICT;
• Komunikashon Interno i Eksterno;
• Post i Archivo;
• Asuntunan di Fasilidat;
• Sosiedatnan di Gobièrnu;
• FWNB Fundashon Wega Di Number Boneiru;
• Telekomunikashon.
Sekretario: Mw. mr. N.M. Gonzalez
• Sekretario ta Direktor General i presidente di e tim di direktorado i responsabel pa un bon funshonamentu di e aparato públiko di Boneiru. Sekretario ta sòru pa plannan di Direktoradonan wòrdu realisá den kuadro di bon gobernashon. gestelde kaders worden gerealiseerd.
Den kaso di ousensia e diputadonan lo remplasá otro di e siguiente manera:
Diputado Martis lo remplasá Diputado Cecilia;
Diputado Kroon lo remplasá Diputado Martis;
Diputado Cecilia lo remplasá Diputado Kroon;
Gezaghebber interino sr. Curvin Geortge lo remplasá
Gezaghebber sr. Edison Rijna


text:
Huidige artikelen
zondag 17 juli 2016 - Dialuna y diamars e seccion 'Servicio pa cliente' lo tin otro orario
E seccion 'Servicio di caha' si ta habri segun e orario normal
ORANJESTAD – Departamento di Impuesto ta participa cu dialuna y diamars, dia 18 y 19 di juli, e orario di seccion 'Servicio pa cliente' na Camacuri lo ta diferente. Esaki en conexion cu un curso interno pa e empleadonan. E orario di servicio riba e dianan menciona lo ta di mainta 7:45 te 2:00 atardi non-stop.
E seccion 'Servicio di caha' si ta habri henter dia segun e orario normal. E clientenan cu ta desea di haci cualkier pago di belasting por haci esaki libremente.
Diaranson, dia 20 di juli, e seccion 'Servicio pa cliente' lo sigui duna servicio segun e orario normal.
Departamento di Impuesto ta pidi su clientenan pa tuma bon nota di e orarionan menciona pa evita cualkier inconveniencia.
Gerencia di Departamento di Impuesto
17 di juli 2016


text:
Ta den e miho intres di e isla pa yuda mas...
Ora cu nos ta urgi pa triunfa, caba scol, gradua exitosamente cu un diploma geframed na muraya, mi ta corda puntra, kico ta den...
AMF ta reacciona riba articulo cu a sali riba masnoticia.com
Na prome lugar AMF ta lamenta cu atrobe un grupito ta pone Palo Marga y Drag Racing na Aruba den un luz negativo. Nos...
Arubalening mester duna un miho servicio na nos futuro profesionalnan
Canada, como un di e destinacionnan cu a ser promovi pa Minister di Enseñansa, a bira hopi atractivo pa varios studiante di Aruba. Desde...
E crisis grandi den nos turismo
Bo tambe a weita e potret, segun mi den Amigoe di dia 23 di Februari ultimo, mustrando e feliz pareha recien “casá” Otmar Oduber...
E crisis grandi den nos turismo
Awe ta tocami e deber (e “honor” dudoso) di duna dos ehempel evidente di e maneho hopi bobo riba tereno di turismo, di e...
Enty Giel lo keda den curason di hopi
Ernest (Enty) Giel, no ta un persona desconoci den nos comunidad. E ta un Visitor Care Liaison na Aruba Tourism Authority, ya pa hopi...
E crisis grandi den nos turismo
Mike de Meza: Si abo ta un di e personanan cu a kere cu prome minister Mike Eman lo tabata di e bibo y...
Veld di Lago Heights ta bayendo dia pa dia mas atras
Na training di baseball di mi yiu hombernan na veld di Lago Heights cual ta bayendo atras dia pa dia, hasta luz a cay...
Recompensa pa ken? Reflexion di un ciudadano ehemplar
Ami ta cay den e grupo di ciudadanonan cu casi bo no sa cu nan t' ey. Nan ta cumpli cu tur regla, nan ta...
Tsuami ta sostene Blacky den su esfuersonan pa guia profesional den...
Tsunami ta un famia y como famia nos a wordo confronta cu algo cu a causa hopi consternacion cerca nos, mescos cu ta e...
Criminalidad: nos tur mester bring’e
Como cuidadano bo ta conciente cu gobierno ta esun prome yama pa tuma accion ora un desaroyo no ta bayendo bon of no ta...
Hopi lagrima ta drama na aeropuertonan di Venezuela: Skirbi pa Clyde...
Siman pasa na Aeropuerto Internacional La Chinita, mi a experimenta algo pa di prome biaha den mas di 14 aña cu mi ta biaha...
Habitantenan di Figaroastraat disgusta cu nan ta tira baranca riba nan...
Un ciudadano, habitante den Figaroastraat, a comenta cu awe mainta, desconocidonan a pasa tira baranca riba nan cas, kibrando bentana, cual siguramente ta un...
Kico Participacion den un Orkesta Sinfonica Hubenil ta Encera: Skirbi pa...
Den e ultimo simannan mi a skirbi di e filosofia di Emil Friedman tras di e programa El Sistema di José Antonio Abreu y...
Den feliz memoria di Sra. Virginia (Mai) de Sousa Fernandes Perna
Riba dia di Señor, diadomingo 29 di Januari 2017, pa 02:30 or di marduga, Sra. Virginia, cariñosamente yama ‘Mai’ (Mama), a bay sosega den...
Cuidadano preocupa Francisco Figaroa: Libertad di expresion na peliger!
Libertad di expresion no solamente ta un derecho fundamental di un cuidadano pero tambe por wordo considera un arma pa expresa bo mes sin...
Filosofia di Emil Friedman “No hay cultura sin cultura musical” un...
Awendia henter mundo conoce “El Sistema” di Venezuela, e programa di enseñansa di mucha cu ta uza les di musica como plataforma. Por cierto,...
Cinco cacho muriendo di hamber y sed na Bubali sin cu...
Pa algun siman caba algun persona cu ta pasando banda di un cas na Bubali, a nota cu tin 5 cacho den un forma...
“Vrienden van Bawku” – Un organisacion humanitario: Skirbi pa Clyde Harms
Bawku ta un aldea pober cu ta keda den parti nort di Ghana na Africa, den un skina agricultor cu ta fronterisa cu Togo...
Fiel Lectornan di Utah ta topa nan “autor Arubiano faborito”
Lynn y Les Long ta biba na Utah pero ta bin Aruba cu hopi frecuencia, mas di 50 biaha den e ultimo ocho añanan!...


text:
Dos homber sentensiá den kaso Spoonz
E hombernan C.M.B. i F.R.A.M. a keda sentensiá awe tardi pa nan rol den e kaso di tiramentu ku a tuma lugá dia 25 di yanuari 2018 dilanti diskotek Spoonz.
Demanda di Ministerio Publiko (OM) kontra C.M.B. tabata 12 aña prison. Wes a sentensye na 8 aña di prison.
Demanda kontra F.R.A.M. tabata 3 siman pasá 8 aña di prison. Awe Wes a sentensye na 8 aña di prison.
Ambos a keda akusá dor di Ministerio Publiko di intento di homisidio (doodslag) i poseshon di arma di kandela ilegal
Like this:
Like Loading...


text:
Parlamentario, drs. Mervin Wyatt-Ras, durante tratamento di presupuesto 2018 di e ministerio di Asuntonan General y di Finanzas y Economia a lansa cantidad di preguntanan y a haci comentarionan hopi critico na gobierno. Segun e parlamentario enbes cu nos pueblo a mira e cambio cu gobierno a priminti e ta ser castiga.
Wyatt-Ras a cuestiona cu e presupuesto a yega super laat, esta despues di 5 luna cu gobierno a asumi e responsabilidad pa tuma rienda di e pais. El a critica cu gobierno contrario na loke a ser priminti no a baha su propio gastonan di operacion y baha e cantidad di ministernan te na 7. En cambio gobierno a hisa e cantidad di empleadonan den gobierno y a subi su gastonan di pr, auto, biahenan, etc.
E parlamentario a cuestiona cu gobierno al contrario lo castiga nos pueblo cu aumento di BBO te na 6%, cual lo tin su impacto ariba nos economia y nos famianan, en special esunnan mas vulnerabel. E consecuencianan lo ta cu prijsnan di comestibel lo subi, huur di vivienda, transporte tambe lo subi, dunadonan di trabou lo sinti e efecto y lo bay over den hisa prijsnan, hasta kita empleadonan cu consecuencia cu nan lo no por paga cas, hypotheek, otro debenan y ta cay den deterioro social. En berdad lo tin e ora ey un crisis social y mester di inverti den e area social pa por cumpli cu tur e consecuencianan di e aumento di BBO. Si a baha e cantidad di ministernan cu 1 mas por a spaar 40.2 miyon florin locual lo por a yuda baha gasto ya cu gobierno pa 8 aña largo a keha cu tin mega debe.
Un otro punto di critica di Wyatt-Ras tabata cu di un banda Mep a priminti cu lo habri CITGO y duna nos pueblo trabou, mientras awe gobierno MEPPORRED ta bisa lo contrario esta cu lo mester cuminsa pensa ariba un otro pilar economico cu no ta refineria y ta menciona cannabis como pilar economico pa futuro. Wyatt-Ras a cuestiona con por ta cu di un banda gobierno ta bisa cu marihuana ta parti di crisis social. Aki referiendo na e hecho cu a haya cu un di e muchanan inocente cu a perde su bida recientemente pa motibo di maltrato y abuso tabata bao influencia di marihuana, mientras kier haci Cannabis como un pilar di nos economia. Pues di un banda Cannabis ta parti di crisis social y hasta ta ocasiona esaki y di otro banda kier introduci cannabis como pilar economico pa futuro.
Wyatt-Ras a cuestiona gobierno pa loke ta trata e falta di prioridad pa e plan social paso di un banda a anunci’e cu fanfaria y di otro banda sin bisa Parlamento kier a kita 5.6 miyon bek, den nota di cambio no.2. Dor cu Wyatt-Ras den nomber di fraccion a reclama gobierno a core pone e suma aki bek pa ehecucion di e plan.
Wyatt-Ras a cuestiona alabes e hecho cu gobierno ta declara cu Hulanda no tin confiansa den Aruba. Segun gobierno esaki tin di haber cu gobierno anterior. Wyatt-Ras a trece padilanti con por aclaria tur e rapportnan di CAFT te cu 2017 den cual CAFT tabata mira cu gobierno anterior tabata cumpli cu normanan di CAFT cu e vision di logra baha e deficit te yega un surplus di 0.5% e aña aki. Acaso gobierno ta bisa cu CAFT a gaña den su rapportnan? Con ta posibel cu prome cu eleccion gobierno anterior tabatin confianza di gobierno Hulandes y awor diripiente no tin confiansa mas. Segun Wyatt-Ras e falta di confiansa aki tin di haber cu e gobierno aki. Ta e gobierno aki prome cu por a entrega presupuesto na Parlamento a bai yora na Hulanda na varios ocasion. P’esey Hulanda a cambio di scucha yoradera di e gobierno aki a fiha un deadline pa gobierno por entrega e presupuesto 2018 pa dia 30 di april y CAFT a baha su exigencianan pa gobierno.
Tambe Wyatt-Ras a cuestiona e asunto di Venezuela unda cu den pasado e gobierno aki a critica gobierno anterior cu lo a pone shelter pa Venezolanonan den caso di cualkier eventualidad, locual ta basa riba derechonan internacional y awor nan mes ta bay pone shelter.
Wyatt-Ras su pregunta cuanto famia ya tin nan awa y coriente coloca sin pago manera gobierno a priminti lastimamente e no a haya contesta ariba su pregunta. Tampoco no a contesta ki dia lo baha edad di pensioen y hisa salario minimo manera a priminti pueblo.
Otro asunto cu Wyatt-Ras a cuestiona ta continuacion di construccion di MFA na San Nicolaas. Gobierno anterior a construi edificio di MFA na Noord, Paradera y Savaneta. A cuminsa cu construccion na Sta. Cruz y falta e.o. San Nicolaas. Gobierno aki diripiente a bisa cu no tin medionan financiero pa MFA San Nicolaas y ta culpa gobierno anterior di esaki. Wyatt-Ras no ta di acuerdo paso e proyectonan ta cay bao SOGA. Gobierno aki mester papia berdad y bisa cu simplemente e ta contra construccion na San Nicolaas segun Wyatt-Ras.
Mervin Ras (AVP): “Pueblo no ta mira e cambio priminti pero si ta wordo castiga”
Parlamentario, drs. Mervin Wyatt-Ras, durante tratamento di presupuesto 2018 di e ministerio di Asuntonan General y di Finanzas y Economia a lansa cantidad di preguntanan y a haci comentarionan hopi critico na gobierno. Segun e parlamentario enbes cu nos pueblo a mira e cambio cu gobierno a priminti e ta ser castiga.


text:
TURIN, – E ekipo italiano Juventus ta spera ku den yanüari próksimo na por hasi un negoshi di kambio ku ekipo di Real Madrid.
E ekipo blanku tin deseo grandi di atkerí e brazilero Marcelo den su filanan, aunke e inisiativa a bini for di su yave klave, Cristiano Ronaldo.
Apénas algun dia dje kontratashon di Cristiano pa Juventus, ku ya e portugues a pidi pa e ekipo italiano hasi otro esfuerso ekonómiko riba e merkado di traspaso.
E hungadó ku Cristiano lo a pidi su presidente nobo Andrea Agnelli, pa su eks kompañero di kamerin Marcelo.
Segun medionan di komunikashon e deseo di e portugues ta e hecho ku e kompartí kamerin ku un di su kompañeronan mas kerí, i esaki e la trese dilanti pidiendo nan pa trese e brazilero na Turin.
Na e otro banda dje medaya Real Madrid no tabata ni kontemplá pa pensa di laga e linkshaf titular di Santiago Bernabue bai.
Es mas Marcelo tin kontrakt te ku 2022 i den su kontrakt e tin un klóusula di 180 mion euro den kaso di un traspaso.
Pero awor ta bini un kos nobo den e situashon pa loke ta Marcelo. E potente ekipo italiano ta spera ku nan por konvensé e ekipo spañó pa kambia Marcelo pa Alex Sandro den e winterstop próksimo.


text:
Den un reciente declaracion haci dor di Fundacion pa hende muher den dificultad, nan a splica cu e fundacion ta wordo hopi aserca pa damanan Venezolano cu ta wordo explota na Aruba den prostitucion.
Sra. Maduro a menciona cu entre tur e casonan cu ta yega na su conocimento, unda e damanan ta haya refugio den apartamento di hende muher den dificultad, tabatin un dama di 21 anja cu a bini Aruba bao promesa di matrimonio.
Estando na Aruba, su futuro casa a lock e den cas, unda e dama mester a sirbi e homber henter dia y move den cas henter dia sin panja, o mihor bisa desnudo.
“In het opvanghuis is recentelijk een 21-jarige Venezolaanse opgevangen die was gelokt met de belofte van een huwelijk. Direct na aankomst werd ze door haar nieuwe ‘echtgenoot’ in huis opgesloten en moest ze hem de hele dag ontkleed ten dienste staan.”
E fundacion ta wordo masha hopi aserca pa yuda damanan Venezolano cu ta keda na Aruba na casnan priva, pero ta wordo usa, abusa y explota sexualmente.
Fuente: Zembla


text:
Trùknan di pan no ta permití pa habri mas tempran ku 9or
Willemstad – Ministerio di Desaroyo Ekonómiko (MEO) ta esun responsabel pa otorgá pèrmitnan ekonómiko na Kòrsou i tambe kontrolá kumplimentu di eksigensianan stipulá pa medio di esaki den negoshinan eksistente. Esaki ta konta tambe pa empresarionan ku ta ofresé, bende òf entregá merkansia òf servisio riba òf kant’i kaminda públiko ku ta mará na un lugá fiho. Lokal ta e asina yamá standplaatsvergunning (Pèrmit di Establesimentu). Últimamente MEO a konstatá ku tin diferente Trùk di Pan ku pa un motibu òf otro ta operá fuera di e orarionan stipulá den nan pèrmit di establesimentu.
Den kada pèrmit di establesimentu ta keda stipulá kua ta e orarionan ku e empresario aki ta permití pa habri su negoshi. Kantinanan mobil (trùknan di pan) no ta un eksepshon den esaki. De fakto, den e pèrmit di establesimentu ku ta keda otorgá na doñonan di trùk di pan a keda stipulá ku esakinan ta permití pa habri for di 9or di anochi te ku 6or di mainta.
Sinembargo MEO a tuma nota di diferente trùk di pan ku ta habri promé ku 9or di anochi, lokual no ta kuadra ku e reglanan vigente.
Den kuadro di esaki, Ministerio di Desaroyo Ekonómiko (MEO) kier a bolbe enfatisá ku tur trùk di pan mester kumpli estriktamente ku e orario di operashon stipulá den nan pèrmit.
Entrante otro siman lo inisiá un kampaña di kontrol intensivo, spesífikamente riba orario di operashon di trùknan di pan.


text: Registro komersial ta un registro públiko kaminda tur empresa, persona hurídiko i sukursal ta notá. Lei ta preskribí ku bo mester paga un suma na momentu di inskripshon i despues anualmente un suma, e asina yamá kontribushon anual. Altura di e suma ta dependé di e kapital ku bo a hinka den e empresa. Mas tantu kapital, mas tantu e kontribushon ta (empresa mas grandi ta karga e peso mas pisá). Lei konosé awor 13 eskala, kuminsando na 80 USD i terminando na 600 USD pa eskala 13. AKI bo ta haña un bista riba e repartishon di eskala, inkluso e gastunan adishonal (Nederlands). Si riba 1 di yanüari bo ta aktivo komo empresa den registro komersial, bo ta obligá pa kumpli ku e kontribushon anual pa e aña ei. Bo ta risibí un faktura di KvK den luna di yanüari òf febrüari. Dentro di 30 dia bo tin ku paga e faktura aki; esaki ta un eksigensia di lei.


text:
Willemstad - CHATA a presentá su plannan pa e Tim Kulinario di Kòrsou 2019. Durante e evento CHATA a divulgá su 'line up' di entrenador lokal i internashonal renombrá pa e tim Kulinario 2019.
Alabes CHATA a habri inskripshon pa tur ku ke forma parti di e tim Kulinario di Kòrsou 2019. Den mesun rosea CHATA a tuma e oportunidat pa gradisí tur e spònsernan pa na sosten pa ku e tim Kulinario 2018. E evento a tuma lugá na miembro di CHATA, Licores Maduro.
Tur aña un tim lokal di 'chef' i bartènder ta representá Kòrsou na e kompetensia di Taste of the Caribbean na Miami. E 'chefnan' i bartènder ta keda selekshoná pa medio di un kompetensia lokal organisá dor di CHATA. Unabes ku e miembronan di e tim kulinario ta konosí, e tim ta risibí training pa un periodo di 1 aña dor di profeshonalnan den e sektor kulinario.
Durante e evento di ayera, CHATA a anunsiá ku e ta buskando talento nobo pa forma parti di e tim Kulinario di Kòrsou 2019. E tim Kulinario ta konsistí di chef, pastry chef i bartènder. CHATA ta enkurashá tur ku tin interes pa forma parti di e tim Kulinario di Kòrsou 2019 i aktualmente ta trahando pa un Miembro di CHATA pa asistí na e seshon di informashon dia 25 di Ougùstùs 2018. Durante di e dia aki tambe lo tin oportunidat pa inskribí pa e kompetensia di tim Kulinario di Kòrsou 2019. E kompetensia di kushinamentu i di bartènder lo tuma lugá den Sèptèmber i Òktober 2018.
Tambe CHATA a informá ku e ta sumamente kontentu pa anunsiá ku e aña aki e hóbennan lo haña guia di chefnan renombrá manera Hans van Triest (Chef Internashonal i ganadó di Caribbean Chef of the Year 2006), Helmi Smeulders (Thelma & Louise) i Luigi Chavarria (La Vie en Rose).
CHATA a tuma e oportunidat pa yama danki i selebrá tur e spònsernan di e tim Kulinario 2018 ku a hasi e partisipashon na e kompetensia na Miami i e diferente trainingnan posibel. Pa medio di nan sosten e spònsernan a kontribuí na desaroyo di nos produkto turístiko di mas prinsipal, nos talento lokal. E spònsernan di e tim Kulinario 2018 ta: DHL, Luxury Taxi Service, Café Barista, Curoil, Cinex, Curaçao Tourist Board, Windcreek, Academy Hotel, Caribbean Bakery, Mangusa, TUI, Fuik Microgreens, Caribbean Legacy, De Jong's Printing, Adorable Cakes, Cake Faces, Bliss Sweets, Licores Maduro, Curaçao Creations, Curaçao Delights, Dolce Vita, Firgos, Delinova, Landhuis Chobolobo, Centrum Supermarkt, Margil Party Rental, Dani's Fruits Center, Mosa Restaurant, Lukes Cocktail Bar, Caña Bar & Kitchen, Amazia, Stacey Embroidery, Frog Media Design, Pluz Marketing & Multimedia, Panaderia Isa, Hofi Cas Cora, Hilton Curaçao, Me and Uniforms, Tele Curaçao, D&I Business Support Services, Experentia, Thelma & Louise, La Vie en Rose, Caribbean Cargo, Kortijn Ijs, Coca Cola i Marnix College.
CHATA ta haña kompetensia manera Taste of the Caribbean masha importante. No solamente e ta un oportunidat pa pone Kòrsou riba mapa, pero tambe nos hóbennan ta haña chèns pa demostrá nan talento riba un plataforma internashonal i krese komo profeshonal den nos industria. Ofisina di Turismo tambe a para ketu na esaki i a otorgá un Award di Kòrsou Ta Dushi na e miembronan di e tim Kulinario.
Pa mas informashon i pa keda up to date tokante e kompetensia pa Tim Kulinario 2019 sigui CHATA riba https://www.facebook.com/CHATACuracao.


text:
Pizza Hut ku bunita gesto na ‘Nos Welita’
Willemstad- Novèmber 2013: Djarason mèrdia, empleadonan di Pizza Hut a bishitá ‘Nos Welita’ p’asina duna nan kontribushon den e temporada bunita di fin di aña. Ademas di hasi un gesto Pizza Hut ta duna kontenido na e filosofia di ta un ‘Bon Yu Di Kòrsou’. Empleadonan di Pizza Hut a traha diferente pakete ku e.o komestibel i otro produktonan doméstiko. “Nos ta masha kontentu ku e inisiativa di parti di nos koleganan di Pizza Hut, ta importante pa keda duna bida na e kampaña di ta un ‘Bon Yu Di Kòrsou’- nos tur den nos mes seno i segun nos mes forsa por kontribuí na un komunidat mas positivo i sigur mas uní spesialmente den e temporada aki”, esaki di akuerdo ku Sr. Randy Maurera di Hucor Holding N.V.
Empleadonan di tur 4 restorant di Pizza Hut riba nos isla a kontribuí ku e gesto aki, pues ademas di hasi e kontribushon na ‘Nos Welita’, pa e empleadonan e tabata un proyekto di trabou den ekipo. “Pizza Hut ta un restorant ku semper por a konta ku pueblo di Kòrsou, pues pa nos por duna bèk na nos komunidat ta algu ku ta opvio. Nos ta spera ku tur e grandinan ku biba òf pasa dia na ‘Nos Welita’ disfrutá i pasa dushi dianan di fiesta”, asina Sr. Maurera a finalisá.
Riba foto athuntu por haña un impreshon di e paketenan ku a keda entregá djarason mèrdia na Nos Welita. Un grupo di empleado a representá tur esnan ku ta laborá na Pizza Hut, Saliña, Sta. Maria, Brionplein i Brievengat pa hasi e gesto.


text:
L.G.Smith Boulevard – Dialuna marduga polis a bay ariba e brug di Wilhelmina Park, pa un accidente.
Na yegada polis ta topa cu un Daewoo Racer y un Toyota Glanz, ambos basta leu di otro.
Segun nos a compronde e Daewoo bayendo pariba a bay pa drenta e caya dilanti Maria Christinastraat, pero no a calcula e distancia di e Toyota Glanza.
E Daewoo Racer ta dal e Toyota parti dilanti, poniendo e perde control y sigui bay pabou ranca algun pion di cement banda pazuid di caminda.
Ningun persona a resulta herida.


text:
Awakatistraat – Rondweg
Diamars mainta trempan un accidente entre un quadracer y un auto ta sosode ariba e splitsing di Awakatistraat cu Rondweg na Dakota.
Segun nos a compronde e quadracer bayendo nort ariba Awakatistraat a bay pa drenta Rondweg, na su man drechi.
Posiblemente velocidad poco halto y caminda muha a pone cu e bocht a bira grandi dimas.
Door di esaki e auto bayendo pabou a medio dal e, causando cu ela bay dal contra un cura bieu di un cas su dilanti.
E cura aki ta basta bieu y tawata completamente di banda cla pa cay un ora pa otro. Den e impacto e quadracer pa mala suerte a bay dal net contra e cura, poniendo cu ela cay y ariba dje.
E tawata keha di basta dolor y na yegada di ambulance e personal a prepare y a hibe hospitaal.


text:
´Kòrsou, huntu nos ta form’e´
Frakshon di PAR ta felisitá Kòrsou kompleto ku dia di outonomia. E aña aki e tema ta ´Kòrsou, huntu nos ta form’e´.
8 aña pasa Kòrsou a atkerí e status di outónomo den reino i País Kòrsou a nase. Durante e 8 aña nan aki komo Pais nos tabatin diferente reto, entre otro un ekonomia ku ta krese negativamente i problemátika nan sosial kresiente. Apesar di esaki nos Pais semper a sa di demostrá su grandesa den momento nan difísil. Ku e selebrashon di nos kultura, nos hende nan amabel, lidernan honesto i nos diversidat, Kòrsou a sa di enfrentá tur reto.
P’esei frakshon di PAR ta totalmente de akuerdo ku e título di e selebrashon di e aña aki, esta ´Kòrsou, huntu nos ta form’e´. Huntu den Parlamento, huntu den bario, huntu na skol, huntu na trabou, huntu den famia, Kòrsou lo forma su futuro. Ban pa un Kòrsou briante, huntu.
Ana Maria Pauletta


text:
BONEIRU. E 2 DIGIBOARD NAN KU A WORDU HORTA , ENTREGA BEK NA KOLEGIO KRISTU BON WARDADOR. Awe mainta tabata unu agradabel pa kabes di skol di kolegio kristu bon wardador na momentu ku nos[…]
Month: February 2016
Continue reading …
KANDELA FEROS TA DESTRUI KAS DI PALU Y DEPOSITO
Continue reading …
ULTIMO ORA: KONVOI TA BAI AWA
Continue reading …
JEANOUSHKA RAFAELA A KABA HURAMENTA KOMO MIEMBRO DI KONSEHO INSULAR Y DEKLARA SU MES INDEPENDIENTE
Continue reading …
HUES KOMISARIO A PROLONGA DETENSHON DI E SOSPECHOSO NAN RELASHONA KU E KASO DI DROGA
Continue reading …
LOTE DI DROGA, ARMA , MUNISHON Y PLAKA KESH KONFISKA.
Continue reading …
ARUBA: LOTE DI DROGA KONFISKA RIBA LAMAN
Continue reading …
Santana Di Auto Horta Deskubri !
Continue reading …
Outo Toyota Tercel Blou B-5120 Horta Awe Marduga
Continue reading …
RAFAGA DI BIENTU TA RANKA DAK DI KAS BENTA RIBA UN PICKUP
Continue reading …


text:
Tendensia lamentabel
Último añanan polítikonan i sierto “opinion leaders” via talkshows ta trata di kustumbrá nos ku odio ta un instrumento polítiko normal. Den esaki nan a logra parsialmente, pasobra tin sierto hende ta kana nan tras, “sobre-estimando” e influensia ku e rebeldia aki tin. Sin embargo, e úniko rebelion ku ta ser rekonosé (legalmente) den un demokrasia ta e rebelion na urna di elekshon.
Aki mi no ke bisa ku protesta i marcha no ta parti di e proseso demokrátiko. Todo lo kontrario. Asta den sierto kaso ta un nesesidat. Loke mi ke pone aksènt riba dje, ta e odio ku ta ser mesklá sútilmente i sistemátikamente den e ekspreshon di protesta pa esnan ku ta organisá e protestanan aki. Sigur último tempu.
Meskos ku un tèrmometer ta revelá eksaktamente kuantu kentura un pashènt tin, asina tambe e urna di elekshon ta mustra eksaktamente kuantu mayoria i kuantu minoria tin pa un ponensia òf un proseso, i ta legitimá esaki.
Ta doloroso di konstatá ku e rasgo skur i trágiko aki (esta di fomentá odio), den sierto modo a bin ta ser transmití den e servisionan di gobièrnu tambe, manera por ehèmpel, den enseñansa. Den enseñansa esaki ta hasiendo dañonan ireparabel, dor ku bo ta anda ku mucha ku ta den e proseso di ser formá komo un siudadano ku mester ta útil pa su mes i pa sosiedat.
E táktika di usa odio den polítika, ta konosí i usá histórikamente na kasi tur pais. E ta konsistí den identifiká un sektor soshal, ekonómiko òf polítiko di e poblashon (i den nos kaso spesífiko un òf mas di nos partnernan den Reino) i bisa ku ta nan ta kulpabel di tur e problemanan ku tin den e pais òf region.
Kulpabelnan apsoluto
E sektornan ei “E kulpabelnan Apsoluto” ta ser kambiá segun tópiko di e momento. Un biaha ta e oligarkanan (http://www.wisegeek.com/what-is-an-oligarchy.htm), otro biaha ta e neo-kolonialistanan Hulandes, otro biaha ta e pro-imperia-listanan, i esun na moda e dianan aki ta e migrantenan i entregadónan di nos patrimonio nashonal (bende patria) etc. etc.
I mirando kon e preis mundial di komes-tibel i kombustibel ta bayendo, lo tin ku odia esnan ku ta bende kuminda i kom-bustibel tambe. Den e “táktika di fomentá odio” mester sòru di rebahá e grupo ku ta ser di “target” te na kondishon di pária i e esnan “maldito” di nos bida na Kòrsou.
Ta kambia athetivo i ta kambia persona, pero loke no ta kambia den e “modus operandi” aki ta e agresividat i e menospresio. Loke ta persistente den tur kos ta e odio, i e opseshon pa dividí e Kurasoleño. Tin un persistensia di sembra deskordia soshal dor di, por ehèmpel, polarisá, papia mitar bèrdat i desprestigiá.
Lenguahe ofensivo
E polítika di e oposishon di awendia ta parse di ta kere ku e úniko kos ku e pueblo aki ta kontentu kuné ta lenguahe ofensivo, i ku e úniko manera ku nos komo pueblo por drumi na pas, ta ora nos a logra di identifiká sierto hende komo enemigunan ku ken ta imposibel rekonsiliá. Pa e polítikonan den oposishon di awen-dia, ta parse ku: semper mester prevalesé odio, semper tur kos tin di kaba den un rechaso frontal, semper mester tin dos banda separá, semper dos segmento di Kurasoleño mester konfrontá otro ku venenu di odio.
Ami ta kere ku sinséramente a yega e ora ku e polítiko i kualke Kurasoleño ku ta uza e táktikanan aki pa gana simpatia di pueblo, mester stòp ku e estilo aki.Simplemente pasobra e ta korumpí i rebahá nivel di nos bida síviko. Nos mester supstituí e lenguahe di insulto i bai den debate polítiko respetando otro.
Odio ta algu ku mester evitá “a toda costa”. E futuro di Kòrsou mester ta kada bes mas e fruta di un konbibensia fundá den aseptashon di e “otro” komo base i fundamentu di un Reino outéntikamente pluralista. Nos mester yega kaminda nos ta edifiká un Kòrsou i un Reino basá inekibo-kadamente den rèspèt profundo pa otro, sin supestimá otro i lansa insulto na otro.
Persona, no partido
Movementunan polítiko di último tempu ku a haña asiento den Eilandsraad no ta partido (ku eksepshon di Forsa Kòrsou) manera tradishonalmente nos konosé nan na Kòrsou. E partidonan ei, meskos ku esunnan di Rita Verdonk i Geert Wilders na Hulanda, ta pone ún persona sentral. Kontenido i ideanan ta ser redusí na un pamflèt di 5 pa 10 punto popular di e momentu ei.Un polítika di “ami” promé i despues e idea i otronan. E polítikonan aki no gusta e kuenta di struktura. Pa e polítiko di “ami promé” e kuenta di struktura ta “ballast”. Dor di konsentrá e partido rònt di un persona, kontenido i stabilidat ta sufri i tambe e poder di por goberná efektivamente. Pa kompensá un k’e otro, e polítikonan aki ta usa e arma di odio i ta fomentá deskordia soshal pa mantené nan mes den e kompetensia feros di polítika.Ban duna señal na e tipo di polítikonan i “opinion makers” ei na radio i televishon ku nos ke kontenido, no odio.


text:
Ban duna un aporte pa caba cu polucion di plastic en coneccion cu Dia mundial di Medio Ambiente.
Dia mundial di medio ambiente ta awe Juni 5 e meta di e dia observa aki ta pa trece concientisacion mundial y tuma accion pa cu proteccion di nos medio ambiente. E thema pa 2018 ta pa caba cu pollution di plastic y paisnan miembro di United Nations tambe ta hasi nan aporte pa esaki.
E tema ta uno cu cada un di nos por aporta na dje door di caba cu polution di plastic. Con abo por contribui na esaki? Bo por challenge bo mes y un persona pa nenga/ of stop e uso y no cumpra productonan cu ta cualifica como single-use plastic; por ehempel pijp (straws), forki/cuchara/cuchiew di plastic, cups, saco di plastic, blit di feita desechabel, y bo mes por pensa cual itemsnan mas.
Directie Natuur en Milieu ta uni na e wega mundial TAG you are it!
DNM a traha un video cortico no professional, na unda ta hasi nan commitment pa remplasa uso di cupsnan di foam y esunan di plastic pa uno duradero dus copinan di ceramica of travel mugs reusabel. Den e video aki DNM ta challenge DOW, Santarosa y Serlimar pa tambe Beat Plastic Pollution. Pa wak esaki por bishita y like DNM su Facebook page dnmaruba. Abo tambe por mustra bo aporte positivo pa cu dia munidla di medio ambiente 2018.
Con pa hasi esaki? Bo ta corda e wega di tik (abo te!) Tuma algun seconde usando bo smart mobile phone y bo social media platform y usa e hashtag #BeatPlasticPollution y mentions di @Dnmaruba @UNEnvironment.
- Kies cual productonan cu ta cualifica como single-use plastic bo ta cla pa give up awe
- Saca un sefie (potret of video) mustrando cual alternativa reusabel bo ta escohe
- Comparti e selfie ariba e plataforma di social media y “TAG” 3 amigo/amiga, compania of persona di high profile pa challenge nan pa hasi mescos dentro di 24 hrs.
- Corda pa usa hashtag #BeatPlasticPollution y menciona @UNEnvironment y @dnmaruba
- Esey e ta! Danki pa yuda cu concientisacion pa e movimento mundial pa caba cu pollution di plastic.
Felis di mundial di Medio Ambiente


text:
Como asegurado di AZV bo tin derecho riba e suministro di un cantidad limita di medionan auxiliar, den virtud di e ley. Den esey ta haci distincion entre medio auxiliar cu bo por adkiri den propiedad, y medio auxiliar suministra solamente den prestamo di uso (presta).
A menos cu a indica otro cos, bo mester di e aprobacion previo, por escrito, di e Organo Ehecutivo AZV. E dokter cu ta trata bo ta haci e solicitud di medio auxiliar den bo nomber cerca e Organo Ehecutivo AZV.
Pa cierto medio auxiliar bo tin cu paga un aporte propio. E proveedor di e medio auxiliar aki ta cobra bo dicho aporte.
Propiedad
Medio auxiliar suministra como bo propiedad ta:
Protesis pa e schouder, brasa, man, pia (been/voet):
- protesis convencional, no-mecanisa, pa e schouder, brasa of man;
- accesorio y auxiliar comunmente utilisa pa protesis di brasa y;
- protesis pa e pelvis, pia (been of voet).
Den caso di un prome solicitud di e protesisnan menciona akiriba, ta ser rekeri aprobacion por escrito di e Organo Ehecutivo AZV. Pa cambia e medionan auxiliar aki no tin nodo di pidi permiso prome na e Organo Ehecutivo AZV.
Protesis externo di e pecho:
- E protesis pa e pecho, obtenibel cla pa usa, sea parcial of no, pa uso externo. Pa cambia e medio auxiliar aki aprobacion previo di e Organo Ehecutivo AZV no ta rekeri;
- den caso cu e aplicacion, obtenibel cla pa uso no ta posibel pa rasonnan medico: protesis pa pecho, fabricá na midí. Pa cambia e medio auxiliar aki solamente un texto explicativo di e dokter cu ta trata e pacient ta ser rekeri;
- protesis di reserva. Pa cambia esaki tin mester prome di e aprobacion por escrito di e Organo Ehecutivo AZV.
Pa e prome adkisicion di cualke forma di protesis di pecho ta ser rekeri aprobacion por escrito di e Organo Ehecutivo AZV prome.
Protesis pa e wowo
- e protesis completo pa wowo;
- e scleraschaal y;
- e scleralens.
Aparato ortopedico pa e torso, brasa, pia (been/voet), of e nek:
- corset trahá na midí pa coregi defecto na e columna vertebral;
- aparato ortopedico;
- aparato reforsa pa spalk, aparato pa rectificacion of coreccion di defecto;
- capa protector pa e craneo;
- breukband (verband hernial);
- sapato ortopedico, incluyendo:
· sapato ortopedico, trahá completo na midí;
· interior di sapato ortopedico, trahá completo na midí;
· sapato semi-ortopedico cu adaptacion individual y;
· adaptacion ortopedico di e sapato confecciona.
Pa sapato ortopedico trahá completamente individual, y sapato semiortopedico
cu acomodacion individual, mester paga un aporte propio di Afl. 125,- pa cada paar. Si e asegurado tin menos di 16 aña e aporte ta Afl. 62,50.
Medio auxiliar optico:
- glas pa bril y contact lens, cu un dioptria di ± 10, of den caso di iregularidadnan causá pa un enfermedad;
- bandagelens sin funcion corectivo di e bista (den cierto cantidad limita di indicacionnan).
Medio auxiliar pa e oido:
E suministro di aparato electro-acustico pa e oido ta inclui tambe e prome adkisicion di bateria y e accesorionan pa e oido perteneciente na un aparato pa e oido. Bo no tin derecho riba compensacion di e gastonan di mantencionnan periodico y cambiamento di baterianan. Si gasto di adkisicion di e aparato, excluyendo e gasto di accesorio pa e oido y baterianan, ta mas cu Afl. 750,-, bo persona como asegurado mester paga un aporte propio, cu ta e diferencia entre e gasto di adkisicion y tal suma.
Medionan pa cuido personal:
- Urinal portatil;
- Provision pa "stoma" pacient: stomabandages (cualnan no ta verband), receptaculo, protector pa e cuero, protector di e "stoma" pa pacient cu a haci laringectomia;
- mea pa stompi, pa cada entrega no mas cu 3 ehemplar;
- cateter;
- material absorbente pa e incontinencia, tambe tampon pa incontinencia: pa e solicitud pa material absorbente contra incontinencia tin un formulario di solicitud standard cu e dokter cu ta trata e asegurado mester yena. Mucha cu no tin 5 aña ainda y adulto cu ta sufri di stress-incontinentie, no tin derecho riba material contra incontinencia;
- trachea canule;
- protesis vocal.
Pesario:
Pa e suministro di pesario di apoyo ta necesario un prescripcion medico di e dokter cu ta duna e tratamento. Por adkiri e medio auxiliar aki sin previo consentimento di e Organo Ehecutivo AZV.
Medio auxiliar pa e movilidad di persona:
- Medio auxiliar pa cana, cu no ta fihá na e curpa y riba cual e asegurado ta depende pa un tempo largo pa e por cana;
- Baston di ciego.
Spuit of pen pa inyeccion: pa e adkisicion continua ta necesario un prescripcion medico ún biaha den 12 luna di e dokter cu ta trata e asegurado.
Mea elastico
- mea di confeccion, di cual e sais ta keda determina segun e lista di sais vincula na e sistema "G.G. keuringssysteem", y cu ta cumpli cu e norma "LAL";
- mea, trahá na midí, te na rudia, cu hilo elastico cu den caso di un circunferencia di 21 centimeter di e pia, directamente riba e enkel, ta eherce na e lugar ey un presion di por lo menos 3.3 kilo Pascal pa centimeter cuadrá. Ademas ta cay bou e medionan auxiliar menciona den e prome frase manga elastico pa brasa, sea cu soporte pa man of sin dje, cualnan den un circunferencia teoretico di 21 centimeter ta eherce un presion di 3.3 kilo Pascal pa centimeter cuadra.
E asegurado mester paga un aporte propio respecto di gasto di adkisicion, di 10 por ciento di e prijs di compra, cu un aporte propio no mas cu Afl. 95,- pa cada suministro. Ta suministra e medio auxiliar aki no mas cu dos biaha pa aña, a menos cu tin indicacion medico pa mas. Den caso di cuido postoperatorio di spatader extirpa,
e asegurado no tin derecho riba e medio auxiliar aki.
Medio auxiliar den caso di diabetes:
- aparato pa chek sanger na cas y e material y hangua, necesario pa tal cos;
- material pa chek na cas e concentracion di e glucose den e orina.
E (solicitudnan pa e) adkisicionnan continua di e materialnan pa haci test aki y e hanguanan, ta ser presenta cada 12 luna, acompaña pa un splicashon por escrito di e dokter cu ta trata e asegurado, na e Organo Ehecutivo AZV.


text:
Buenos Aires 2018News
Atletanan di beach volleyball a regresa Aruba
Despues di a keda 3 siman na Tampa pa training
Pa cu nan preparacion pa e Weganan Olimpico Hubenil Buenos Aires 2018, e duo nan di beach volleyball femenino y masculino a regresa Aruba despues di a permanece pa alrededor di 3 siman hunto cu nan respectivo coachnan na Tampa, Florida. E atletanan Kayla Arends y Mali Rafini como tambe Raibiently Mercalina y Brian Howell a hiba un preparacion avansa cu coachnan di exterior hunto cu nos coachnan di Aruba. Tambe a probecha di participa den algun torneo di beach volleyball cual a bay hopi na agrado.
Awor e atletanan lo sigui prepara na Aruba mes bou guia di Elmerlindo Robles de Medina y Irald Phelipa mientras cu den luna di September nan lo bolbe biaha pa Merca pa un campo di entrenamento mas avansa como tambe hunga algun torneo como fogeo.
E fecha 5 di oktober e Weganan Olimpico Hubenil Buenos Aires 2018 lo inicia cu e ceremonia di apertura.


text:
Gobièrnu di Kòrsou ta deseá nos hóbennan deportista ku ta representá Kòrsou na weganan di C.A.C tur klase di éksito!
E di 23 Weganan Sentro Amerikano i di Karibe (Los XXIII Juegos Centroamericanos y del Caribe) – (C.A.C. Games) ta tuma lugá di 19 yüli pa 3 ougùstùs 2018 na Barranquilla, Colombia. E weganan aki ta wòrdu organisá spesialmente pa paisnan den region di Sentro Amérika i Karibe por kompetí kontra otro den un evento multi-deportivo. E deportistanan ta kompetí den 47 disiplina. E aktividat aki ta keda organisá na e sede prinsipal na Barranquila huntu ku algun sede chikí mas na e siudat di Cali i algun munisipio mas.
Gobièrnu di Kòrsou ta kere den nos hóbennan ku ta praktiká deporte i ta apoyá nan i e inisiativa aki mas tantu posibel. Den e kuadro aki Gobièrnu di Kòrsou a finansiá e partisipashon di nos altetanan na proyekto magno di C.A.C. ku 1.3 miyon. Esaki a sosodé den estrecho koperashon ku Federashon Deportivo Olímpiko Kòrsou (F.D.O.K). Inougurashon di e weganan ta tuma lugá dia 19 yüli 2018 na Barranquilla. Kòrsou ta partisipá pa promé bes komo pais outónomo na e weganan di C.A.C. Di e manera aki bandera di Kòrsou ta wòrdu hisá den e stadion di C.A.C.
Minister di Enseñansa, Siensia, Kultura i Deporte (E.S.K.D), sra. drs. Marilyn Alcalá-Wallé, komo representante di gobièrnu, ta akompañá nos hóbennan deportista pa presensiá e apertura magno aki huntu ku representatenan di F.D.O.K.
Kòrsou ta keda representá dignamente dor di un delegashon ku ta konsistí di 95 persona. Sr. Ruthsel Martina komo hefe di e delegashon a sali pa Colombia kaba pa sigui kontinuá ku e preparashonnan. Kòrsou ta keda representá den e sigiuente disiplinanan: Atletismo – 9 atleta, Karate – 3 atleta, Natashon – 4 atleta, Softball – 15 atleta (1 team), Taekwondo – 8 atleta, Sailing – 3 atleta, Siklismo – 6 atleta, Tennis – 4 atleta i Beach volleyball – 2 atleta.
Anterior Minister di E.S.K.D. a hasi entrega ofishal di e Bandera di Kòrsou na F.D.O.K. mediante di e hóbennan ku lo representá Kòrsou. Minister Alcalá-Wallé huntu ku su Ministerio E.S.K.D i F.D.O.K ta mira ku hopi satisfakshon riba e logro aki i ta invitá pueblo di Kòrsou pa keda pendiente pa mas informashon ku lo sigui tokante prestashon di nos hóbennan ku ta representà Kòrsou dignamente na Baranquilla, Colombia.
Minister Marilyn Alcalá-Walle na nòmber di Pueblo di Kòrsou ta deseá nos hóbennan tur klase di éksito.


text:
ORANJESTAD(AAN): Stichting Katholiek Onderwijs Aruba (SKOA) a ofrece tur su maestronan tayer di “Un dia di enseñansa” y a conta cu invitadonan di Hulanda pero tambe otro school bestuur a participa na e actividad.
Esaki a tuma lugar den Renaissance Conference Center.
E tayer tabata pa duna e maestronan un upgrading di e trabao bunita cu nan ta haci.
Tambe a motiva nan cu diferente tayer, unda cu nan por a inscribi. E ta un aporte di SKOA na enseñansa di Aruba, asina Josette Daal, director di SKOA, a bisa. E dia di enseñansa a cuminsa 8:30 di mainta cu un grupo grandi. Esaki a pone cu e “inloop” tabata basta largo.
Desde merdia te cu 3:00 pm a tuma luga tayernan. A organiza 6 diferente tayer, di cual maestronan por a scoge online nan participacion den cua di e tayernan nan kier a participa y un di e tayernan tabata un charla.
SKOA a organiza e dia di enseñansa hunto cu su partner di Hulanda, Onderwijs Onderneming, di cual e specialistanan cu a duna e tayer ta expertonan di Hulanda. Tambe IPA tabata presente y muchanan creativo di Aruba cu a duna un tayer.


text:
Huidige artikelen
Artikelen uit januari 2012
30-1-2012 - Dia 2 di april ta ultimo dia pa entrega 'verzamelloonstaat' y 'verzamelstaat opgaaf derden' di aña 2011
No tin mester di haci peticion pa prolongacion di termino Lees meer...
27-1-2012 - Diasabra tambe por haci pago di impuesto di vehiculo di motor
Ta pidi pa probecha di e oportunidad y no warda te na ultimo Lees meer...
9-1-2012 - Entrante 14 di januari por haci pago di impuesto di vehiculo di motor riba diasabra tambe
Alabes ta posibel pa haci pago di otro tipo di impuesto tambe Lees meer...


text:
Huidige artikelen
Artikelen uit november 2015
30-11-2015 - E formularionan di declaracion di winstbelasting 2014 a sali
E fecha oficial di otorgamento ta 1 di december 2015
Lees meer...
30-11-2015 - Cambio importante di ley di winstbelasting
28-11-2015 - Entrante 1 di januari 2016 e tarifa di winstbelasting ta bira 25%
27-11-2015 - Diabierna e seccion di servicio di caha lo cera mas trempan atardi
Tanto na oficina principal na Camacuri y na e oficinanan di gobierno den districto
Lees meer...
25-11-2015 - Por acudi na Oficina di gobierno na Noord of Camacuri pa yena e formulario di inkomstenbelasting 2014
Tin 3 dia so mas. Diasabra awo ta ultimo dia cu por haya ayudo.
Lees meer...
17-11-2015 - Diaranson no lo duna ayudo pa yena e formulario di inkomstenbelasting
16-11-2015 - Departamento di Impuesto lo ta cera diaranson mainta


text:
Minister Plenipotenciario Guillfred Besaril a encontra awe na Schiphol Minister di Finanzas, Asuntonan Economico y Cultura sra. mr. Xiomara Ruiz-Maduro y Minister di Husticia, Seguridad y Integracion mr. Andin Bikker na nan yegada na Hulanda.
Ambos mandatario ta na Hulanda pa un bishita di trabao unda cu tin diferente reunionnan planea. Minister Ruiz-Maduro lo reuni cu Secretario di Estado pa Asuntonan di Reino Raymond Knops y tambe cu presidente de CAft Prof. Gradus. Tambe e minister lo tin un reunion cu Minister di EnseƱansa, Cultura y Sciencia Ingrid van Engelshoven. Durante di su bishita di trabao minister Ruiz-Maduro lo tene reunion cu diferente ehecutivonan di CBS di Hulanda, De Nederlandse Bank, Nationale Restauratiefonds y Investment Project NFIA.
Minister di Husticia mr. Andin Bikker lo topa y reuni cu su colega Hulandes Ferdinand Grapperhaus y Secretario di Estado di Husticia Mark Habbers. Tambe minister Bikker lo reuni cu Secretario di Estado pa Asuntonan di Reino Raymond Knops, vice presidente di Raad van State Piet Hein Donner y Ernst Hirsch Ballin. Tambe e mandatario ta haya un recorido na Koninklijke Marechausse na Aeropuerto Schiphol y tambe e prison na Zaanstad.
Potret ta cortesia di Cas di Aruba.


text:
Colegio EPI lo ta cera riba algun fecha den vakantie grandi 2018
ORANJESTAD - Colegio EPI kier informa comunidad di Aruba, en especial studiantenan cu a inscribi na Colegio EPI cu den vakantie grandi su unidadnan y departamentonan lo ta cera riba e siguiente fechanan.
Unidad Hospitalidad y Turismo: 23 di juli te cu 3 di augustus 2018, orario di oficina riba e dianan habri ta 8am pa 12pm y 1pm pa 5pm;
Unidad Ciencia y Tecnologia: 23 di juli te cu 3 di augustus 2018, orario di oficina riba e dianan habri ta 7am pa 3.30pm;
Unidad Economia: 23 di juli te cu 8 di augustus 2018, orario di oficina riba e dianan habri ta 7.30am pa 2.30pm;
Unidad Salubridad y Servicio: 6 di augustus te cu 8 di augustus 2018, orario di oficina riba e dianan habri ta 8am pa 12pm y 1pm pa 3.30pm;
Stafbureau: 27 di juli te cu 3 di augustus 2018, orario di oficina riba e dianan habri ta 8am pa 5pm;
Departamento Financiero: no ta cera, orario di oficina lo ta 9am pa 3pm.
Colegio EPI ta desea tur studiante y docente un dushi vakantie.


text:
Gaming News!Kies bo categoria of scrol abou pa tur noticia
Rumor: Fortnite Riba Switch Lo Ta Playable Na E3
Fortnite porfin ta bay yega riba Nintendo Switch, esaki ta bin volgens un leaked E3 document cu ta mustra basta berdad. E no ta duidelijk ainda, si e ta bay ta e Battle Royale mode so, of si e ta bay ta e full “early access” game. E document, a wordo poni riba 4chan...read more
PUBG Corps A Lanta Un Caso Contra Epic Games
Fortnite, Epic Games su golden nugget- ta casi unstoppable awo, cu un worldwide community di miyones di active users tur dia. Pero awo porta tin algo cu ta para su dilanti den un forma di un lawsuit contra e gaming company. Volgens un raport di Korea Times, e...read more
Con A Para Cu Battlefield V Su Battle Royale Mode?
Un par di siman prome cu e reveal di e Battlefield 5 reveal, tabata tin rapport cu ta indica cu lo tin un Battle Royale den Dice su wega. Awo e reveal stream a pasa, y nada no a wordo menciona tocante un Battle Royale mode. Compara esaki cu...read more
Battlefield V Lo Hiba Nos Back Na WW2
Dos aña despues cu nan a release Battlefield 1, EA y Dice ta cla pa hiba nos na e di dos guerra mundial. E biaha aki nos lo wak otro parti di e guerra cu nos no a yega di wak ainda den un WW2 game, por ehempel "De verwoeste stad" Rotterdam, despues cu e la...read more
The Last of Us 2 y Death Stranding Por Skip PS4
The Last of Us 2 y Death Stranding ta dos upcoming games di PS4 hopi popular y anticipa. Awo cu e rumornan di PS5 ta birando mas concrete, tin un chens grandi cu nan lo skip e PS4 y lo lansa riba PS5. E rason patras di e rumor aki ta e demo di e wega cu...read more
Playstation 5 Ta Yegando Mas Serca
Tin varios cambionan ta pasando den Sony su HQ cu ta trece speculacion cu PlayStation 5 ta yegando serca. Asina serca cu nos por wak e PS5 dentro 2 aña. Si no ta 2019, nos lo wak e den 2020. Dicon nos ta kere esaki? Pa prome: E lifecycle ta...read more
Resident Evil 7 Lo Yega Riba Nintendo Switch Japan Soon!
Capcom a anuncia cu nan lo release Resident Evil 7 riba e Nintendo Switch na Japon, y e wega lo ta playable via Capcom su cloud system. Dus players cu kier hunga Resident Evil 7 riba e Nintendo switch awo por hunga e wega via streaming. E lo traha similar...read more
Assassin’s Creed: Conspiracies Comic Series Lo Yega Den Zomer
Publisher Titan Comics mustra nan comic series nobo cu nan ta trahando riba dje cu ta basa riba e Assassin's Creed franchise di Ubisoft. E titulo di e comic series aki lo ta Assassin's Creed: Conspiracies. E lo ta un two-part, standalone...read more
Fortnite Lo Yega Riba Android Devices Soon!
Despues di lansa riba home consoles, PC, Mac y iOS. Epic's su wega popular Fortnite: Battle Royale lo yega riba un otro mobile platform cu ta Android devices. Den un "State of Mobile" update riba nan official website, Epic a bisa cu nan ta...read more
Call of Duty: Black Ops 4 Lo Haya Battle Royal Mode
Un tempo Call of Duty tabata e series cu ta pone trend nobo den gaming. Aworaki nan ta esun cu ta sigui e trend den gaming. E trend di Battle Royale ta algo cu ta keda birando mas y mas porpular danki na PUBG y Fortnite. Awo Call of Duty: Black Ops 4 tambe...read more
Advertisement


text:
E siguiente sortonan di bestia i mata protehá ta biba na Boneiru.
Lora
E para konosí na boneiru komo lora (Amazona barbadensis) ta un sorto di lora endémiko. E sortio aki ta legalmente protehá pa medio di un ordenansa sentral, Protokòl di SPAW i e tratado di CITES. Lora ta menasá pa pèrdida, fragmentashon i daño na na lugánan di biba i brui. Na 2002 gobièrnu a hiba un kampaña pa registrá i pone renchi na tur lora den koutiverio. Tabata trata di 620 ehemplar. Desde e momentu ei a kuminsá rekonosé tur e loranan sin renchi direktamente komo ilegal. Tur aña ta konta e loranan den naturalesa. Último añanan aki ta kalkulá nan kantidat na 650 pa 700 ehemplar.
Flamingo (chogogo)
Chogogo (Phoenicopterus ruber) ta protehá na Boneiru dor di un ordenansa sentral, Konvenshon di Bonn, e protokòl di SPAW i (indirekto) e Tratado di Ramsar. E teritorionan di brui Peleké i Gotomeer ta protehá i manehá pa respektivamente Cargill Salt Bonaire N.V. i STINAPA Boneiru. Mayoria di e áreanan na unda e paranan aki ta haña nan kuminda ta protehá. E kantidat total di flamingo den e área sùit di Caribe ta kalkulá na 20.000 ehemplar. Sinembargo e kantidat di teritorionan na unda nan por haña kuminda den e region aki ta limitá i hopi bia nan ta ménos bon protehá ku ta e kaso na Boneiru. P’esei tambe koperashon internashonal ta asina nesesario. Boneiru mes lo sigui protehá flamingo aktivamente, símbolo di e isla aki. E paranan aki ta haña espasio i trankilidat.
Ratonnan djanochi
Na Boneiru ta biba probablemente mas ku sinku sorto di raton djanochi (Chiroptera). Nan ta permanesé den hopi kueba i spelonknan riba e isla i i tin bia den edifisionan bieu òf bou di dak. Ratonnan djanochi tin un funshon útil den e ekosistema: nan ta kome kantidatnan grandi di insekto (entre kua sangura) òf ta pèrkurá pa polinisá flor, bou di kua yatu, kadushi i tuna. E menasa mas grandi pa ratonnan djanochi ta e destrukshon òf strobamentu di nan lugá di permanesé. Basá riba investigashon lo bai investigá kon ta pará ku situashon di e ratonnan djanochi i ki medida di protekshon lo ta nesesario.
Turguga
Rònt mundu turtuganan ku ta biba den laman ta menasá, spesialmente dor di destrukshon òf strobamentu di e playanan na unda nan ta brui i òf dor di hende tambe ku ta kome nan webu i e bestianan aki mas. Tur kaminda ta tuma medida pa kuida nan kontra eksterminashon. Turtuga ta protehá pa Konvenshon di Bonn, Protokòl di SPAW, Tratado di CITES i e Tratado di turtuga. Ta na interes interes nashonal ku por haña kuater sorto riba i rònt di Boneiru:
-
turtuga blanku (Chelonia mydas);
-
kawama (Caretta caretta);
-
karèt (Eretmochelys imbricata);
-
drikil (Dermochelys coriacea).
Turtuga karèt i kawama ta traha neishi na Boneiru.
Karkó
Karkó (Strombus gigas) ta legalmente protehá dor di e Ordenansa medio ambiente marino. No por kue karkó sin pèrmit. Negoshi internashonal den karkó ta reglá den e tratado di CITES. Ántes tabatin karkó na kantidat grandi den Lac, pero dor ku tabata kue nan muchu hopi e kantidat a baha konsiderablemente. Pa yega na un forma di peska duradero riba karkó a instituí un paro pa kuementu di karkó. Na momentu ku tin sufisiente karkó atrobe lo por duna algun pèrmit atrobe pa kue karkó.
Koral
E rikesa pa loke ta trata e sortonan di ref rònt di Boneiru ta sumamente grandi. E ref ta edifiká dor, i ta ofresé akomodashon na kantidat di koralnan balioso. Na hopi sitio e sambuyadó òf e persona ku ta snòrkel por topa ku desenas di koral huntu ku otro. E refnan di koral di Boneiru ta pertenesé na esnan di mas salú i bunita di region di Caribe. Pero tin menasa tambe. E menasanan di mas grandi kousá pa hende ta:
-
fertilisashon di mas dor di penetrashon di awa di irigashon i awa sushi den suela;
-
desaroyo na zona di kosta dor di konstrukshon i bibamentu;
-
destrukshon di vegetashon dor di bestianan di krio ku ta kana lòs i eliminashon deskabeyá di palu, rama i matanan ku komo konsekuensia eroshon;
-
efekto di kentamentu global dor di kimamentu di kombustibelnan fosil;
E Ordenansa di awa sushi, Ordenansa di Maneho di Naturalesa i un bon ordenashon di espasio ta instrumentonan importante pa wanta e menasanan aki.


text:
Instituto di investigashon di Gobièrnu Hulandes “WODC”, ta kambia resultado di rapòrtnan konformé deseo di Polítiko nan Hulandes
Instituto “WODC” korumpí, tur rapòrt traha dor di nan i ku tabata punto di salida pa posishonnan polítiko i hasta den korte awe nan kredibilidat ta nulo, un gòlpi na demokrasia, un Berguensa!
Nada “Wetenschappelijk” mas bien un burla i insulto na inteligensia di e ser humano, nos tur sa kon grandi e interes di polítiko nan Hulandes ta pa guiá sierto desishon nan riba nos islanan den sierto direkshon ta. Pero tòg bo ta keda asombra kon lew nan por bai. Insolito pero bèrdat e skandal ku awe tin Hulanda den su garanan ta e manipulashon polítiko ku den e instituto investigativo di gobièrnu Hulandes a sali na kla. E instituto aki ta wòrdu manipulá dor di “Politiek Den Haag” pa akomodá obviamente semper nan agènda.
Ku otro palabra resultadonan di rapòrtnan ku gobiernu nan den otro islanan den Reino a debatí riba dje den “Eilandsraad” nan di pasado i Staten di e paisnan nobo nan verasidat i kredibilidat ta na diskushon i por ta nulo. E rapòrtnan aki ta na duda aworaki i por a wòrdu traha di tal manera ku e resultado semper tabata konkluí ku lokual “Politiek den Haag” kier a mira komo konklushon final den e rapòrtnan aki. Nada ku a wòrdu traha dor di WODC den koperashon òf dor di nan no ta konfiabel despues di e eskandolo aki.
Pa Kòrsou ta nifiká ku tur e rapòrtnan menshoná aki, nan verasidat i kredibilidat ta nulo;
- Aña 1993 – Veel Voorkomende Criminaliteit op de Nederlandse Antillen.
- Aña 2002 – Nederlandse Antillen en Aruba – 2002, nr. 1 (Samenvatting – Dit nummer is gewijd aan de Antillen en Aruba, met veel aandacht voor de Antilliaanse problematiek van migratie, armoede, criminaliteit en postkoloniale sentimenten).
- Aña 2009 – De Nederlandse Cariben – 2009, nr. 5 (Samenvatting – Aan de vooravond van ingrijpende staatkundige veranderingen op de Nederlandse Antillen wordt in dit themanummer gepoogd de contouren van deze veranderingen in beeld te brengen, de invloed ervan op de rechtshandhaving te duiden en te laten zien hoe de aanstaande veranderingen her en der in het Koninkrijk worden beleefd.)
- September 2015 – Eindverslag Evaluatiecommissie Justitiële Rijkswetten.
- Juni 2016 – Evaluatie Doelmatigheid Consensusrijkswetgeving van VJ voor de Koninkrijksdelen – FASE 1
- Juli 2017 – Verkenning Doelrealisatie Communicatiemiddelen Caribisch Nederland (Samenvatting – Dit rapport is de uitkomst van een onderzoek naar de technische en operationele mogelijkheden voor het verbeteren van communicatie en informatie-uitwisseling tussen burgers, hulpdiensten en besturen op Caribisch Nederland).
Frakshon di MFK den yanüari 2018, lo yama un reunion públiko pa debatí ku Gobièrnu riba e tópiko grave aki, tumando nota ku hopi desishon pa kambionan na nos sistema demokrátiko i nos struktura estatal nobo a wòrdu basa pa medio di rapòrtnan di WODC i awor ta resultá ku nan no tabata basa riba resultadonan sientífiko, sino riba deseo polítiko (Politiek den Haag). Ademas e análisis di leinan di konsenso prolongá tambe a wòrdu hasi bou di koordinashon di WODC. Tur esaki ta lamentabel, polítikonan Hulandes ta hasi nan mes inkonfiabel ku e práktika aki.
Gerrit F. Schotte
Lider di MFK
Miembro di Parlamento
Kòrsou, 17 di desèmber 2017


text:
Di acuerdo cu Scritura Santo cu nos ta yama “BEIBEL”, sin fe e ta imposibel pa agrada Dios, pasobra esun cu bini cerca djE, mester kere cu E ta existi y cu E ta recompensa esunnan cu ta busc’E seriamente of sinceramente. (Hebreonan 11:6)
Otro Scritura ta declara lo siguiente: Mi no tin berguensa di e Evangelio pasobra e ta e poder di Dios pa e salbacion di tur (cada uno) cu ta kere, pa e Judiu prome, y tambe pa e Griego (of e otro nacionnan no Judeo). Pasobra den e Evangelio un husticia for di Dios ta revela; un husticia cu ta pa medio di fe for di principio te fin, (of: di fe pa fe) net manera cu ta scirbi: “E husto lo biba pa medio di fe.” Den nos papiamento comun nos por bisa cu: Salbacion ta pa medio di fe di A te Z. (Lesa Rom. 1:14-17)
E doctrina di fe ta cubri di Genesis te na Rebelacion. Y henter Aruba, Bonaire y Curaçao y e resto di humanidad ta consisti di esunnan cu ta kere, y esunnan cu no ta kere. Y cu “kere”, mi no ke meen hende religioso, y ni tampoco esunnan cu ta bisa cu nan ta kere cu tin un Dios. Pasobra ta masha hopi hende tin den mundo cu ta bisa cu nan ta kere cu tin un Dios; pero esey no ta basta. Scucha kico Scritura ta bisa nos den Santiago 2:19. “Abo ta kere cu tin un Dios. Bon! Asta e demoñonan ta kere esey – y nan ta tembla.” (NIV)
Ma awor; con nos por haya e fe ey cu ta asina importante pa mundo completo? E contesta cla y sigur ta den e Scrituranan Santo. Romanonan 10:17 ta bisa nos lo siguiente, “Asina ta cu fe ta bin for di tendemento y tendemento pa medio di e palabra di Cristo.” (Lesa Romanonan 10:1-21)
Na di dos lugar: fe y obediencia ta bai hunto. Echunan 5 y 6, ta bisa nos tocante e Apostelnan cu despues di a ricibi e Spirito Santo ariba e dia di Pentecostes, a bai rond proclamando e Evangelio, apesar di e resistencia y amenasa di e Judiunan; y particularmente di e lidernan religioso. Anto den Capitulo 6 y versiculo 7, nos ta lesa lo siguiente: “Asina e palabra di Dios a plama. E cantidad di discipelnan den Jerusalem a aumenta rapido, y un cantidad grandi di sacerdotenan a bira obedecido na e fe.”
Aki nos por siña hopi cla cu fe y obediencia ta bai hunto. Y amigonan stima pa nos Tata Celestial Su mes; esaki ta e mensahe cu nos ta haya door di henter Scritura, esta: Tendemento di e Palabra, esta e Evangelio, anto fe y obediencia. E obediencia aki ta nifica cu nos ta obedece Dios nos Tata Celestial tocante Su Unico Yiu, nos Señor JesuCristo, Kende a carga nos picanan den Su curpa ariba e crus, pa nos libra di picanan por biba pa husticia. Pues, pa medio di Su heridanan, nos a wordo cura. P’esey, amigonan rond di mundo, ora cu nos ta obedece e Evangelio, no ta hende nos ta obedece sino Dios Su mes. E oferta di pordon y bida eterno a costa un preis masha cara mes, Y ta pa e motibo ey ta para scirbi: “P’esey nos mester paga mucho mas atencion na e loke cu nos a tende, pa nos no drief bai. Pasobra si e mensahe papia dor di angelnan a keda proba di ta firme, y tur violacion y desobediencia a ricibi nan castigo husto, con nos lo scapa si nos ignora un salbacion tanto grandi asina:? (Lesa Hebreonan 2:1-4 – si ta posibel den mas cu un idioma y version,)
Nos lo continua cu e tema aki den un siguiente Blog!


text:
ORANJESTAD (AAN): Diamars tabata e gran dia pa e team di Aruba Airlines, cu yegada di e avion CRJ-200 cu lo ta wordo uza pa bula e ruta di Aruba, Curaçao y Bonaire.
Na su yegada na Aeropuerto prinses Beatrix, dos Crash truck di Brandweer, a staciona na cada banda di e avion y a bendiciona su yegada cu un tremendo spuit di awa.
Na e parti di rampa di aeropuerto, un grupo basta grandi di miembronan di prensa, tabata spera e gran momento aki, tanto pa haci diferente entrevista y otronan cu a percura pa manda e transmision den forma “live” pa e habitantenan di Aruba, cu tabata sperando e gran yegada di e avion bunita aki di Aruba Airlines.
Presente tabata tey diferente persona di puesto halto den e compania, entre otro Rafael Ruiz Director of flight operations, Vanessa Turp, Instructor Cabin attend cu porcierto a bini di Canada pa instrui e team di stewardess, Fransico Arends, Accountable manager, Sandra Sequea, Executive Assistant, Iain Schaengk static Manager, Jacqueline Kaersenhout station Superpose y Franklyn Krosendijk Director Ground Operations.
Despues di e cantidad di entrevistanan, tur e miembro di prensa, a wordo pasa paden den aeropuerto bek, pa asina pasa e caminda legal via di imigracion. Despues di esaki, tur e miembronan di prensa presente, por a borda e avion di Aruba Airlines, rumbo pa Curaçao, como e prome vuelo inaugural oficial di Aruba Airlines cu a haci e vuelo aki cu su team, cu na e momentonan ey tabata por a haci e prome viaha abordo di e avion aki.
Tur e miembronan di e team di Aruba Airlines y e miembronan di prensa, a hinca nan seguridad den man di e pilotonan Pierre Coulon y David Blackman, cabin Cedric van der Linde. DIARIO ta manda palabra di felicitacion na e team completo di Aruba Airlines.


text:
Matanan medicinal local
August 7, 2018
Biblioteca Nacional Aruba ta presenta otro edicion di Sustainable Education Symposium (SES) y esaki ta tuma lugar dianan 3 pa 14 di september na biblioteca na Playa. Tema e aña aki ta ‘Matanan Medicinal Local’.
Seminar: E prome siman (3-7 di september) lo tin seminario pa studiantenan di scol secundario y avansa. Orador principal ta sra. Dinah Veeris di Corsou y otro oradornan di Aruba ta sra. Olinda Rasmijn, sra. Judy Boekhoudt, sra. Titi Tromp, sr. Ciro Marquez, sr. Inger Croes y sr. Urvin Leest.
Obra di man: Di dos siman (10-14 di september) lo tin workshop ‘Traha un obra di man’ re-usando material manera plastic y otro material cu normalmente nos ta tira afo. Facilitador pa e tayer ta sr. William Michaels Guerrero, artista for di Colombia (Sr. Guerrero mes cu ta traha cuadra cu materialnan recicla).
Charla pa publico: Anochi di lectura ta tuma luga diaranson anochi, 5 di september, pa publico general na Cas di Cultura di 7or pa 9or. Esaki combina cu un mercado di Remedi di tera.
Aruba Bank ta sumamente complaci pa ta e patrocinado di e di VII Sustainable Education Symposium. E proyecto ta directamente relaciona cu e Sustainable Development Goals (SDG’s) di United Nations. E “goalsnan” of metanan #3 (Salud y Bienestar), #4 (Calidad di Educacion), #15 (Bida riba Tera), #16 (Paz y Husticia) y #17 (Partnership) ta directamente relaciona cu e SDG’s menciona.Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
Dialuna 16 di juli 2018 ta net un siman cu trahador nan di Departamento di Salud Publico a entrega un manifesto na Management Team. E peticion tawata pa director entrega su retiro pa motibo di intimidacion structural y mal funcionamento di dje como director. A pasa un siman cu e no a duna nos como trahador respet door cu ela keda sin contesta nos peticion. Nos como trahador a duna Minister Dangui Oduber mas tempo pa delibera riba e situacion kico lo mester haci. Esaki mirando cu sr. Staring ta nenga cu ela haci algo robes y ta insisti pa e bin back como director. Ela opta pa keda keto riba e tantisimo caso nan di persecucion di trahador nan na DVG. Ela duna silencio riba e punto con e tawata grita trahador y humiya nan, con e tawata duna ordo pa colega nan no traha ni papia cu trahador nan cu e no ta gusta. Ela lubida di menciona e abuso verbal, abuso emocional di trahador nan. Ela lubida cu e mes ta e causante di e intimidacion structural?
Nos a nota siman pasa cu varios noticiero a dicidi di elabora riba caso nan cu ela gana, como si fuera e ta e victima di persecusion. Pero hungando wega sushi, tur hende por gana! Ki mishi un director tin e privilegio di un noticiero na su banda cu ta manda noticia den aire cada bes contra trahador nan? Si nos como trahador tawatin DRH na nos banda pa scirbi tremendo conseho pa huez lesa, nos tambe por a gana e caso. Gana un caso netamente a base di procedura, hamas y nunca kiermeen cu e director ta inocente! Nos como trahador no a sali dialuna cu a pasa, pasobra nos kier su funcion como director. Absolutamente cu no. Nos a sali pa bisa ta basta cu abuso, ta basta cu inhusticia y intimidacion structural. Pueblo a scucha con placa di belasting ta bai na paga un director cu no ta bezig ta maneha un departamento manera mester ta. Ainda mas, e director ta keda sconde tras di e noticiero y abogado pa bisa cu e no a haci nada robes y ta su trabow ela haci. Nos como trahador no tin nada contra regla, al contrario den gobierno nos ta traha. Nos ta custumbra cu esey. Nos como trahador no tin nada di haber cu politiek. Al contrario, nos ta bringa pa husticia y e berdad. Nos como trahador kier wordo libera for di abuso y intimidacion. Pesey nos a pidi un reaccion di Minister di Turismo, Salud Publico y Deporte pa tende kico lo bira e siguiente paso. Nos ta keda pendiente pa un contesta oficial den e dia nan nos dilanti. Nos como trahador nan no lo rindi asina facil. Libertad di opression pa un y tur!
Jayburtt Dijkhoff
Trahador nan Departamento di Salud Publico


text: Diahuebs 12 di april 2018 a tuma luga den Stadion Frans Figaroa na Noord e wega entre Brazil Jrs, ekipo cu ta comandando Division 1 Grupo B contra di Sporting cu ta na di 3er luga riba e standing. Den e prome 45′ nan di wega mester bisa e ekipo di Brazil Jrs hungando un futbol riba velocidad hopi halto a sa di domina e wega creando algun bon oportunidad pa habri e marcado. Na di 6′ di wega caminda Brazil Jrs ta haya un tiro di skina y cu un cabesaso di Randolph Werleman #21 ta score pa bay ariba 1-0. Riba un atake di Brazil Jrs Franklin Ortiz #10 na di 14′ di wega ta manda un fusil caminda e bala ta dal bou di e lata horizontal pa bay pega den net, pero linesman tabata tin e bandera na laira caminda cu refree ta pita offside. Na di 27′ di wega Owen van der wijne #9 y Capitan di e ekipo di Brazil Jrs ta score pa bay ariba 2-0. Brazil Jrs ta sigui pone precion riba e arco di Sporting y ta e hoben Brian Dorothal #17 ta amplia e score na 3-0 na di 40′ di wega. Den e prome 45′ nan di wega Brazil Jrs a sa di domina e wega creando hopi oportunidad y ta score no menos cu 3 gol , e equipo di Sporting a crea algun oportunidad pero no peligroso y no por a habri e marcado pa nan ekipo. Den e segundo parti di wega Brazil Jrs a haci algun cambio caminda cu nan ta sigui hunga un futbol rapido creando bon oportunidad y tabata na di 67′ di wega Etienne De Windt #16 ta score pa Brazil Jrs bai ariba 4-0. Brazil Jrs ta sigui presiona y e Capitan Owen van der Wijne #9 ta score su di dos gol di e anochi na di 83′ di wega pa bai ariba 5-0. Sporting ta crea algun atake pero no por logra habri e marcado y ta cay venci cu e score 5-0. Mester bisa aserca un wega cu a wordo bon dirigi pa e trio arbitral caminda no a saca ningun kaarchi.


text:
Instituto Biba Saludabel y Activo (IBiSA) ta traha entre otro pa facilita e accesibilidad na informacion di salud y asina mantene e pueblo bon informa riba e tema aki. Dialuna 15 pa diahuebs 18 di oktober IBiSA ta brinda e servicio di e Bus di Salud den bo bario. Tuma e oportunidad aki pa haci bo chekeo di salud gratis. Chekeo ta ensera; peso y haltura (Body Mass Index of BMI), cintura, sucu, colesterol y presion.
Bus di Salud lo ta staciona na e siguiente luganan:
Dialuna 15 di oktober na Santa Cruz, banda di Wit Gele Kruis.
Diamars 16 di oktober den e parkeerplaats di Carnival Village, San Nicolaas.
Diaranson 17 di oktober den e parkeerplaats di Compleho Deportivo Frans Figaroa, Shaba.
Diahuebs 18 di oktober den e parkeerplaats di Lotto pa Deporte. Den caya Avenida Milo Croes.
Nos horario lo ta di 8:30 am – 3:00 pm. Na San Nicolaas nos lo duna servicio di 9:00 am – 3:00 pm.
Corda trece bo AZV card y no mester ta na yuna pa haci bo chekeo.
Pa mas informacion por tuma contacto cu IBiSA na telefon 582-4987 y tambe
via nos Facebook page: IBiSA Aruba.


text:
ORANJESTAD (AAN): Den un conferencia di prensa Minister Chris Romero a presenta dos proyecto di gran importancia pa nos Sector Primario aki na Aruba. Ta trata aki di proyectonan enfoca directamente pa e incentivacion di agricultura riba nos isla, pero tambe lo representa un fuente mas di cuponan nobo di trabao pa nos localnan.
Despues di varios luna di preparacion pa por concretisa e proyectonan aki, finalmente diahuebs mainta e titular di e cartera di Sector Primario a presenta oficialmente na pueblo di Aruba e companianan Vertical Designs Aruba (VDA) y COBOTIX. Ambos compania ta di origen Canades pero ta estableci na Aruba oficialmente y cu e meta pa sirbi na beneficio di nos pais.
Vertical Designs Aruba (VDA) ta un compania especialisa den plantacion di fruta y berdura. E sistema cu VDA ta uza ta basa riba un toren rotativo unda e matanan ta worde planta y controla pa produci, den forma organico, diferente tipo di fruta y berdura. E toren cu ta uza pa e proyecto aki ta un invento patenta pa sr. Nick Brusatore, kende ta e inventor, Presidente y CEO di e compania Affinor Growers na Canada.
COBOTIX ta e compania encarga cu fabricacion di e toren stainless steel cu VDA ta uza pa plantacion vertical. COBOTIX ta un compania ‘high-tech’ cu ta uza sistema di ‘laser’ y robot pa fabrica e torennan rotativo dirigi pa sistemanan computarisa.
Doño di e compania COBOTIX ta sr. Ron Adolf, kende a hiba palabra den nomber di su propio compania y (VDA) Vertical Designs Aruba.
Contribucion na nos economia:
No solamente e proyecto aki lo incentiva y aumenta nos produccion agricola na Aruba, pero tambe e lo nifica un aporte economico di alrededor di 20 cupo di trabao den su prome aña di funcionamento. Logicamente segun e proyecto expande lo tin un crecemento consecuente cu lo yega te na 100 cupo di trabao den e añanan siguiente. Esaki ta traduci den un crecemento economico adicional pa nos isla, como tambe un expansion di tecnologianan nobo den nos Sector Primario.
Aruba lo bira e centro di entrenamento y capacitacion. E intencion di ambos compania, pero primordialmente di COBOTIX, ta pa Aruba bira e ‘showcase’ y ‘trainingcenter’ di personal cu ta bay traha cu e toren rotativo. Banda di esaki lo exporta tur peticion for di Aruba.
Minister Romero a haci enfasis cu e lo desea pa e companianan aki traha den coperacion cu nos cunukeronan local. Honrando e peticion di Minister, VDA a acerca e asociacion di cunukeronan UFA (United Farmers Association) pa asina tin e coperacion estrecho cu Minister Romero ta desea. Di e manera aki nos cunukeronan lo por siña tecnicanan nobo pa expende nan conocemento y haci e mundo di agricultura na Aruba mas grandi.


text:
-
Contact
- lionel_326@hotmail.com
Lo bo no ta kere, pero tur e 10 kosnan aki a pasa di bèrdat!
Reading Time: 9 minutes
2. Mi ta hiba mi mes korte
3. M’a kere bo di bo no ke bai fièrnu?
4. Atrako? Uhm, bosnan por bin bèk aki ratu? Pasó aworakí mi ta hopi drùk!
5. Ta kuantu ora bosnan ta traha anto?
6. Mi nòmber di bèrdat ta ‘Phuc Dat Bich’!
Despues e hòmber a duna di konosé ku henter e kos ta un farse. Su intenshon tabata pa prueba kon e kanalnan di media di mas grandi ta kue un historia sin konfirmá si ta algu di ta bèrdat i hasié un notisia grandi.
7. E mihó dil na mundu!
Wèl, e abogado a muri ku 77 aña di edat, lagando e dama na bida. Pa 30 aña largu e abogado a keda paga pa un apartamentu ku nunka el a haña chèns di biba aden, pagando un total di 180 mil dòler, kual ta dos bia mas tantu ku balor di e apartamentu.
8. Ang kemen buki bashí tambe ta bende anto?
9. Sin ñapa mi no ta kumpra nada!
Sinembargo mi mes ta pretendé ku bo tin ku bai buska mi bukinan kaminda mi no tin un ñapa pa bo mira kiko tin den e buki. Esaki ta algu insólito di mi parti. Wèl, mi ta pidi masha diskulpa pa esei. Awor si mi a traha un ñapa di e bukinan pa bosnan, i pa mas fásil, aparte di pone nan riba e página di ‘Kibra Hacha’ i ‘Awa, Habon ku Past’i djente’, mi ta pone nan aki bou tambe:
Anto pa esnan ku ta wardando ‘Niun Pátaka’, ata djis un ñapa chikí pa bosnan:
Tin algun kos ku ta pasa den bida ku ta simplemente muchu straño pa hende kere, pero pa prèt i ridíkulo ku nan ta zona, e historianan aki a pasa ègt di bèrdat. E historianan aki ta prueba ku aparentemente tur kos ta posibel.
1. Bo tin ku kasa ku mi kabritu
Tin hòmber ku gusta sèks ku muhé, tin hòmber ku gusta sèks ku hòmber, i tin hòmber ku gusta sèks ku bestia tambe. Un hòmber sudanes a keda gará den oranan lat di mardugá ta sèks ku un kabritu. Doño di e kabritu a tende zonidonan straño pafó, i ora el a sali el a topa un hòmber, ku nan a yama “Mr. Tombe”, ta sèks ku su kabritu. Ora el a grita e hòmber, e hòmber a spanta i kai for di lomba di e kabritu. Akinan e doño di e kabritu a kaptur’é i ten’é mará te ora polis a yega. Aparentemente tin un kos ku yama konseho di ansiano na Sudan, i akinan e doño di e kabritu a eksigí Mr.Tombe pa pag’é 15000 Dinar Sudanes (50 dòler) i a obligá e hòmber pa kasa ku su kabritu. Mr.Tombe a kasa ku e kabritu kende a keda yama “Rose” i segun nan ta bisa, nan ta felismente kasá!
2. Mi ta hiba mi mes korte
Na 2006 un hòmber di Kentucky, yamá Larry Rutman, a demanda su mes pa 300 mil dòler pa motibu ku el a lansa un búmeran i e búmeran a bin bèk i dal su mes den kabes. Segun Rutman, el a aktua ku negligensha i sin koutela kual ta loke a kousa e aksidente. Den korte wes a duna Rutman rason, pues el a gana e kaso i e tin ku paga su mes 300 mil doler.
Lo bo pensa ta ki e hòmber idiot aki? E mes tin ku paga su mes? Pero loke bo no sa, ta ku su kompania di seguro mester a pag’é e montante di 300 mil dòler. Segun Rutman, pa hopi aña el a paga pa e seguro aki pa dado kaso algu asin’aki mester sosodé.
E aksidente segun Rutman a afektá su memoria i a hasié seksualmente opseshoná. Pa e motibu ei e kier a demanda e kompania ku a traha e búmeran tambe, pero su abogado a deskonseh’é esei.
(E historia aki parse di no ta bèrdat, pero fo’i aña 1996 e ta kore rònd riba Internèt, anto kasi sigur ta promé bia bo ta tende di dje.)
3. M’a kere bo di bo no ke bai fièrnu?
Semper m’a kere ku niun hende no ke bai fièrnu, pasó tur hende ta hasi manera ku nan ta mas santu ku papa di Roma, i ora hende hasi nan algu malu nan ta bisa e hende “Go to hell”
Pero n’e mes momentu nan ta kumpra un serbes aleman ku yama ‘Fucking Hell’. E nòmber pa e serbes aki a keda rechasá na promé instante , pero esnan ku a krea e serbes na 2010, esta Stefan Fellenberg i Florian Krause, a splika ku e ‘Fucking’ ta referí na un pueblo di Oustria, i ‘Hell’ ta referí na serbes pálido. No tin nada malu ku esei. Awe e serbes aki ta keda bendí na Oropa, Asia i Oustralia.
Moral di e historia aki ta: hasi malu numa, ta bo splikashon mester ta bon!
4. Atrako? Uhm, bosnan por bin bèk aki ratu? Pasó aworakí mi ta hopi drùk!
Dos hòmber di Chicago a bai tira un atrako na un restorant ku pistol di awa ku nan a tene bou di nan T-shirt. E doño di e restorant a pidi nan enkaresidamente pa regresá despues di un ora pa motibu ku e ta hopi drùk. E atrakadónan a komplasé doño di e restorant. Nan a bai pa bin bèk mas lat, sinembargo ora nan a regresá polis tabata wardando riba nan.
Ounke e atrakadónan mester tuma poko lès riba e área aki, tòg mi ta haña doño di e restorant por a sikiera duna nan un tayó di kuminda, ya komo ku ta esei nan a eksigí den e atrako.
5. Ta kuantu ora bosnan ta traha anto?
Den un restorant na China, hendenan tabata mira un pareha traha for di 6or di mainta te 3or di mardugá sin stòp. Nan a yama e pareha aki “Duo Robòt” pasó nan a kere ku e hendenan aki no ta hende. Despues e hendenan a realisá ku no ta un pareha sino dos pareha diferente. Ta trata aki di dos pareha ku ta konsistí di dos ruman hòmber ohochi idéntiko ku a kasa ku dos ruman muhé ohochi idéntiko. Pa kolmo un di e parehanan a haña yunan ohochi idéntiko tambe.
6. Mi nòmber di bèrdat ta ‘Phuc Dat Bich’!
Un hòmber vietnames-oustraliano di 23 aña di edat ku yama Phuc Dat Bich, a risibí tremendo atenshon den media despues ku su ‘post’ a bira viral. El a publiká su pasport riba Facebook pa motibu ku kada bes Facebook tabata sera su kuenta dor di su nòmber ku ta zona similar na “Fuck that Bitch”.
Bou di e foto el a skibi un mensahe na Facebook pa bisa nan ku di bèrdat su nòmber ta Phuc Dat Bich i e pasport ta e prueba.
Despues e hòmber a duna di konosé ku henter e kos ta un farse. Su intenshon tabata pa prueba kon e kanalnan di media di mas grandi ta kue un historia sin konfirmá si ta algu di ta bèrdat i hasié un notisia grandi.
Niun hende no por a prueba ku si di bèrdat e hòmber su nòmber no ta Phuc Dat Bich. Tin sospecho ku su nòmber real ta Tin Le!
7. E mihó dil na mundu!
Un abogado franses yamá Andre-Francois Raffray, ku 47 aña di edat a sera un dil ku un dama Jeanne Calment di 90 aña di edat. E dil ta bisa ku e abogado lo a paga e dama un montante di 500 dòler tur luna te dia e dama fayesé, pa asina pasa e apartamentu di e dama over na e abogado. Esaki riba su mes ta zona un bon dil, pasó mi ke men, ta kuantu aña mas un muhé di 90 aña lo por biba?
Wèl, e abogado a muri ku 77 aña di edat, lagando e dama na bida. Pa 30 aña largu e abogado a keda paga pa un apartamentu ku nunka el a haña chèns di biba aden, pagando un total di 180 mil dòler, kual ta dos bia mas tantu ku balor di e apartamentu.
Pa kolmo, e dil tabata bisa ku dado kaso e abogado muri i e dama keda na bida, e kasá di e abogado lo mester sigui paga e 500 dòler pa luna, i dado kaso e kasa tambe fayesé, e yunan lo tin ku sigui pasa.
Pa mala suerte di e abogado, Jeanne Calment a resultá di ta e muhé ku a bai den ‘Guiness Book of Records’ pa a biba 122 aña. Ken por a pensa?
8. Ang kemen buki bashí tambe ta bende anto?
Tin un buki ku yama “Everything men know about women” i ta konsistí di 100 página kompletamente blanku (bashí). Anto loke ta mas prèt ainda, e buki a bende mas ku un mion kopia.
Riba e kaft di e buki bo ta mira ku e outor ta un sikólogo yamá Dr. Alan Francis, pero en realidat esun ku a krea e buki ta Cindy Cashman, kende ta un outor i empresario. E úniko kos ku Cindy kier a bisa ku e buki aki, ta ku hende hòmber no sa nada di hende muhé.
Mi a subi Amazon wak si bèrdat e buki aki ta eksistí, i bèrdat e ta eksistí i nan ta bende na rason 6 dòler.
E kos di mas prèt ta ku e tin hopi bon reakshon. E hendenan a bisa ku e buki ta masha prèt mes. i ku e buki ta bisa nada mas ku e bèrdat. Den e buki tin djis un página ku ta bisa ku e buki ta intenshonalmente bashí. Un muhé a asta bisa ku el a kumpra 12 di e bukinan pa regalá su amiganan.
Anto ami ta sinta lesa yen buki, hasi yen investigashon, studia diferente materia pa mi por skibi un buki, kaminda fásilmente mi por saka un buki bashí i bende. Ta djis e kaft mester ta bon.
Niun hende no por a bisa mi?
9. Sin ñapa mi no ta kumpra nada!
Siguiendo riba e tema di buki, mi ta un hende ku lo no lesa niun buki a ménos ku e buki ta hopi bon. Pero kon mi por sa ku un buki ta hopi bon? Simpel, mi mester haña un ñapa di e buki pa mi mira ta kiko mi ta bai invertí mi sèn den dje. Si mi subi kualke ‘website’ i mi mira un buki na benta pero no tin un ñapa pa mi mira si e buki ta interesante òf nò, mi no ta kumpra niun buki. Asina simpel e kos ta.
Sinembargo mi mes ta pretendé ku bo tin ku bai buska mi bukinan kaminda mi no tin un ñapa pa bo mira kiko tin den e buki. Esaki ta algu insólito di mi parti. Wèl, mi ta pidi masha diskulpa pa esei. Awor si mi a traha un ñapa di e bukinan pa bosnan, i pa mas fásil, aparte di pone nan riba e página di ‘Kibra Hacha’ i ‘Awa, Habon ku Past’i djente’, mi ta pone nan aki bou tambe:
Kibra Hacha preview pdf (Aktualmente ta digital so bo por kumpra e buki aki.)
Awa, Habon ku Past’i Djente preview pdf
Anto pa esnan ku ta wardando ‘Niun Pátaka’, ata djis un ñapa chikí pa bosnan:
Niun Pataka preview pdf
Un bia mas, mi diskulpa
10. Esaki te historia ku a gana
E historia di mas prèt i inkreibel ta esun aki. E historia aki meresé un puesto den ‘hall of fame’. E historia aki meresé un ‘grammy award’. Esaki te historia ku lo kaba di pone kai for di bo stul. Esaki te historia ku ora bo les’é, bo ta puntra bo mes dikon hende ta asina? Dikon hende tin ku hasi e tipo di kosnan aki. Kon por ta posibel ku riba e mundu aki tin hende ku nunka no ta satisfecho ku nada? Kon por ta posibel ku riba e mundu aki tin hende asina kurioso? M’a duna bo nuebe historia interesante pa bo lesa, i ainda bo ke un mas? Mi no tin mas, ta nuebe so mi tabata tin. Pa kiko bo ta sigui lesa? Ta kla. E artíkulo a kaba aki.
Fuente: Unbelievable Facts
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
New York Yankees y Boston Red Sox a protagonisa diaranson un pelea insolito y multitudinario durante un partido di beisbol na Boston.
E pelea a tuma a start na momento cu e pitcher di Boston Red Sox, Joe Kelly, a dal e batiado di turno di New York Yankees, Tyler Austin.
Despues di a haya e deadball, Austin a tira e bate riba vloer, a kita su helm y a bay den direccion di Kelly, di manera menasante.
Ora cu nan dos a cuminsa tira golpi, di tur skina di e diamante (pitch mound) , e resto di e hungadonan di e cuerpo tecnico, haciendo e pelea aki den un pelea multitudinario.
Segun e regla (no skirbi) di beisbol, ta aceptabel cu hungadonan sali di e dugout pa defende su compañeronan.
E pelea a start den e di shete inning di e wega.
Finalmente e hungadonan a wordo separa y e situacion a bolbe bek na normalidad.
Mas trempan, durante e di tres inning, e dos ekiponan ya caba tabata tin un discusion chikito, ora cu Austin, a slide riba segunda, y den esaki e ta dal e shortstop di Boston, Brock Holt.
Wega ta caba 10 pa 7, na fabor di New York Yankees
Fuente: https://www.mlb.com/